ALMA TSAPTER 55\nSi Moroni nagsayuma sa pakipagribay nin mga prisonero--- An mga Lamanitang guwardiya pinag-akit na maburat, asin an mga Nephitang prisonero pinadurulag--- An siyudad nin Gid pinagkua na mayong dugong pinabulos.\nNgonian ini nangyaring naglipas na kan si Moroni naresibe an surat siya mas lalong naanggot, nin huli ta aram niya na si Ammoron igwa nin perpektong kaaraman kan saiyang kadayaan; iyo, siya nakaaram na si Ammoron nakaaram na ini bakong sarong hustong kausa na iyo an nagkausa saiya na tanganing makigiyera kontra sa mga katawohan ni Nephi.\n2 Asin siya nagsabi: Hilnga, ako dae makipagribay nin mga prisonero ki Ammoron laen lang kun saiyang iatras an saiyang katuyuhan, segun sa sakong sinabi sa sakong surat; nin huli ta ako dae matugot sa saiya na siya magkakaigwa pa nin kadagdagan na kapangyarihan kesa sa anuman na igwa na siya.\n3 Hilnga, ako nakakaaram sa lugar kun saen an mga Lamanita nagbabantay sa sakuyang mga katawohan na saindang pinagkuruang mga prisonero; asin habang si Ammoron dae minatugot sa sakuya sa sakong surat, hilnga, ako magtatao saiya uyon sa sakong mga tataramon; iyo, ako maghahanap nin kagadanan sa pag-iriba ninda sagkod na sinda magsusuyo para sa katuninongan.\n4 Asin ngonian ini nangyaring naglipas na kan si Moroni nakapagtaram kaining mga tataramon, siya nagkausa na sarong paghahanap dapat na magibo sa pag-iriba kan saiyang mga tauhan, na baka baya siya puwedeng makanagbo nin sarong tawo na kaparyente ni Laman sa pag-iriba ninda.\n5 Asin ini nangyaring naglipas na sinda nakanagbo nin saro, na an pangaran Laman; asin siya dating daro sa mga surugoon kan hade na ginadan ni Amalickiah.\n6 Ngonian si Moroni nagkausa na si Laman asin sarong kadikit na numero kan saiyang mga tauhan na magpaduman sa mga guwardiya na nagbabantay sa mga Nephita.\n7 Ngonian an mga Nephita nababantayan sa laog kan siyudad nin Gid; kun kaya si Moroni pinagngaranan si Laman asin nagkausa na sarong dikit na numero kan mga tawo iyo an mag-iba saiya.\n8 Asin kan idto banggi na si Laman nagpaduman sa mga guwardiya na nagbabantay sa mga Nephita, asin hilnga, sinda nahiling siyang paranihon asin sinda pinag-apud siya; pero siya nagsabi sainda: Dae kamo matakot, hilnga, ako sarong Lamanita. Hilnga kami naka-eskapo gikan sa mga Nephita, asin sinda nakaturog; asin hilnga kami nakakua kan saindang arak asin nagdarara kami.\n9 Ngonian kan an mga Lamanita nadangog an mga tataramon na ini sinda nagtanggap saiya na may kaogmahan; asin sinda nagsabi saiya: Itao mo samuya an saimong arak, na kami puwedeng makainom; kami nag-oogma na ika nakakua nin arak na dinara mo ta kami baya paragal na.\n10 Pero si Laman nagsabi sa sainda: Dapat nyatong tagoon an satuyang arak sagkod na kita maglusob laban sa mga Nephita sa pakigiyera. Pero an tataramon na ini nakapaghimo sana sainda na mas lalong nagmamawot na mag-inom kan arak;\n11 Nin huli ta, nagsabi sinda: Kami paragal na kun kaya tugutan mo kami na mag-inom nin arak, asin oro-atyan na kami makakaresibe nin arak para sa samuyang rasyon, na iyo an nagpapakusog samuya maglusob kontra sa mga Nephita.\n12 Asin si Laman nagsabi sainda: Kamo puwedeng gumibo uyon sa saindong mga pagmamawot.\n13 Asin ini nangyaring naglipas na sinda nag-irinom nin arak na libre; asin ini masiramon sa saindang pagnamit, kun kaya sinda nag-irinom pa kaini na mas libre; asin ini maisugon, baya pinag-andam sa saiyang kakusugan.\n14 Asin ini nangyaring naglipas na sinda nag-irinuman asin maogmahon, asin aro-atyan sinda gabos nagkabururat na.\n15 Asin ngonian kan si Laman asin an saiyang mga tauhan nahiling na sinda nagkabururat na, asin yaon na sa hararomon na pagkaturog, sinda nagbaralik ki Moroni asin pinagsumbong saiya an gabos na mga bagay na nangyari.\n16 Asin ngonian ini uyon sa mga disenyo ni Moroni. Asin si Moroni nagprepara kan saiyang mga tauhan nin mga armas panggiyera; asin siya nagpaduman sa siyudad nin Gid, habang an mga Lamanita yaon pa sa hararomon na pagturog asin pagkaburat, asin pinagtao an mga armas panggiyera sa mga prisonero, na tanganing baya sinda gabos armado na;\n17 Iyo, magin sa saindang mga kababaehan, asin an gabos na saindang mga kaarakian, habang kadakul na puwedeng gumamit nin armas nin pakigiyera, kan si Moroni nakapag-armas na kan gabos nindang mga prisonero; asin an gabos na ining bagay ginibo sa sarong matuninong na silensiyo.\n18 Pero kun saindang napamata an mga Lamanita, hilnga sinda bururat asin an mga Nephita kuta na puwede nang gadanon sinda.\n19 Pero hilnga, ini bako an minamawot ni Moroni; siya dae naoogma sa panggagadanan o pagpapabulos nin dugo, pero siya naoogma sa pagligtas kan saiyang mga katawohan gikan sa kapahamakan; asin nin huli kaining kausa siya dae boot na magdara nin inhustisya, siya habong maghampak sa mga Lamanita asin destrosohon sinda sa saindang kaburatan.\n20 Pero saiyang nakamtan an saiyang mga kamawotan; nin huli ta saiyang inarmasan an mga prisonero na mga Nephita na yaon sa laog kan pader nin siyudad, asin itinao sainda an kapangyarihan na magkakurua an gabos na pagsadire kaidtong mga parte sa laog kan mga pader.\n21 Asin saiyang pinagkausa sa mga tauhan na kairiba niya na mag-atras nin sarong distansiya gikan sainda, asin pinalibutan an mga soldados kan mga Lamanita.\n22 Ngonian hilnga ini pinaggibo sa oras nin banggi; tanganing kan an mga Lamanita nagimata sa kaagahan saindang nahiling na sinda napalibutan na kan mga Nephita sa luwas, asin na an saindang mga prisonero armado na sa laog.\n23 Asin kaya saindang nahiling na an mga Nephita may kapangyarihan na nangingibabaw sainda; asin sa arog kaining sirkumstansiya saindang nanagboan na ini bakong kapakinabangan na sinda dapat na makilaban pa sa mga Nephita; kun kaya an saindang pinakapamayong mga kapitan pinaghagad an saindang mga armas panggiyera, asin saindang pinagdara sa atubangan asin pinag-apon sinda sa mga pamitisan kan mga Nephita, naghahagad nin pagkaherak.\n24 Ngonian hilnga, iyo ini an pinagmawot ni Moroni. Saiya sindang pinagkuang prisonero nin giyera, asin sinakop an siyudad, asin nagkausa na an gabos na mga prisonero dapat na buhian, na mga Nephita; asin sinda nagbarali na sa mga paralaban ni Moroni, asin nagin dakulang kusog kan saiyang mga armada.\n25 Asin ini nangyaring naglipas na siya nagkausa sa mga Lamanita, na saiyang pinagkuang mga prisoner, na sinda dapat na magpoon na magtrabaho sa pagpapakusog sa mga portipikasyon sa palibot nin siyudad nin Gid.\n26 Asin ini nangyaring naglipas na kan saiyang pinagpakusog an siyudad nin Gid, uyon sa saiyang mga pagmamawot, siya nagkausa na an saiyang mga prisonero dararahon sa siyudad nin Masagana; asin saiya man pinabantayan idtong siyudad na may grabeng gayo kakusog na puwersa.\n27 Asin ini nangyaring naglipas na saindang ginibo, maski na ngani sa gabos na mga intriga kan mga Lamanita, na tagoon asin prinotektahan an gabos na mga prisonero na saindang dinarara, asin man pinagmantine an gabos na lugar asin an bentahe na saindang nakamtan otro.\n28 Asin ini nangyaring naglipas na an mga Nephita nagpoon giraray na magin mapanggana, asin giraray nakamtan an saindang mga deretso asin an saindang mga pribilihiyo.\n29 Kadakul na beses na an mga Lamanita nagprubar na palibutan sinda sa pagkabanggi, pero sa mga pagprubar na ini sinda nagkaralagasan sana nin kadakul na mga prisonero.\n30 Asin kadakul na beses na sinda nagprubar na taw-an kan saindang arak an mga Nephita, na saindang madestroso sinda sa paagi nin hilo o pagkaburat.\n31 Pero hilnga, an mga Nephita dae nagin maluya sa paggiromdom sa Kagurangnan nindang Diyos kaining oras nin kasakitan. Sinda dae nagpapadara kan saindang mga kantiyaw; iyo, sinda dae nakipag-inuman kan saindang arak, sagkod na sinda enot na magtao sa ibang mga Lamanitang prisonero.\n32 Asin sinda nagin maingat na mayong hilo an puwedeng maitao sa pag-iriba ninda; nin huli ta kun an saindang arak makapaghilo nin sarong Lamanita ini man puwedeng makapaghilo nin sarong Nephita; asin kaya saindang pinagprobaran an gabos nindang mga arak.\n33 Asin ngonian ini nangyaring naglipas na ini kapakinanbangan para ki Moroni na gumibo nin mga preparasyon tanganing lusubon an siyudad nin Morianton; nin huli ta hilnga, an mga Lamanita, sa paagi kan saindang pagtrabaho, pinakusog an siyudad nin Morianton hanggan ini nagin grabeng gayo kakusog na kampo.\n34 Asin sinda nagpadagos na magdara nin mga bag-ong puwersa palaog sa siyudad na idto, asin man mga bag-ong mga suplay nin mga pagkakan.\n35 Asin kaya nagtapos an ika-beynte asin siyam na taon kan pagpapamahala nin mga huwes kan mga katawohan nin Nephi.\n# posted by Unknown @ 2/24/2006 09:32:00 AM\nALMA TSAPTER 54\nSi Ammoron asin Moroni nakipagnegosasyon para sa pakiribayan nin mga prisonero--- Si Moroni nagpahayag nin kahagadan na an mga Lamanita mag-atras asin mag-untok kan saindang mgapanggadan na mga atake--- Si Ammoron nagpahayag nin kahagadan na an mga Nephita magsuko kan saindang mga armas asin magpasa-irarom sa pamamahala kan mga Lamanita.\nAsin ngonian ini nangyaring naglipas na sa pagpoon kan ika-beynte asin siyam na taon na pagpapamahala kan mga huwes, na si Ammoron nagpadara nin pasabot ki Moroni na nagmamawot na siya gustong makiribayan nin mga prisonero.\n2 Asin ini nangyaring naglipas na si Moroni nakamate nin grabeng kaogmahan sa kahagadan na ini, nin huli ta siya nagmawot na an mga probisyon na ipinagtatao para sa suporta kan mga Lamanitang prisonero maitatao nang mga suporta para sa sadire niyang mga katawohan; asin siya man nagmamawot kan saiyang mga katawohan para sa pagpapahakusog kan saiyang hukbo.\n3 Ngonian an mga Lamanita nakadakop nin kadakul na mga kababaehan asin mga kaarakian, asin mayo ni sarong babae o sarong ake sa pag-iriba kan gabos na mga prisonero ni Moroni, o mga prisonero ni Moroni na nagkadarakop; kun kaya si Moroni nagplano nin sarong estratehiya na makakua nin kadakul na mga prisonerong Nephita gikan sa mga Lamanita habang ini posible pa.\n4 Kun kaya siya nagsurat nin sarong surat, asin ipinabasa ini sa surugoon ni Ammoron, na iyo man sana an nagdara nin surat para ki Moroni. Ngonian iyo ini an mga tataramon na saiyang sinurat para ki Ammoron, na nagsasabi:\n5 Hilnga, Ammoron, ako nagsurat saimo sa arog baga kaini mapanungod kaining giyera na saimong binandera kontra sa sakong mga katawohan, o baya an saimong tugang na lalake iyo an nagbandera kontra sainda, asin baya ika an pirmeng determinado na maipagpadagos pagkatapos kan saiyang kagadanan.\n6 Hilnga, ako magsasabi saimo na arog baga kaini manungod sa hustisya nin Diyos, asin an espada kan saiyang makusog na kaanggutan, na iyo an naka-amba sa saimo laen lang kun magsosolsol asin pa-atrason mo an saimong mga hukbo pasiring sa sadire mong kadagaan, o sa kadagaan kan saindong pagsadire, na iyo an daga kan Nephi.\n7 Iyo, sakong sasabihon saimo an mga bagay na ini kun ika kapable na magdadangog sa sainda; iyo, ako magsasabi saimo manungod kaining makatakot na impiyerno na naghahalat na maresibe an mga arog kaining mga paragadan na arog mo asin an saimong mga tugang na iyo man, laen lang na ika magsosolsol asin haleon an saimong panggagadan na mga katuyuhan, asin bumalik na kaiba an saimong mga soldados pasiring sa sadire nindong mga kadagaan.\n8 Pero habang saimo na minsan pinagsayumahan an mga bagay na ini, asin nakipaglaban kontra sa mga katawoha nin Kagurangnan, maski na ngani kaiyan ako naghuhuna na saimong gigibohon ini giraray.\n9 Asin ngonian hilnga, kami preparado na magresibe saimo; iyo, asin laen lang na kun saimong haleon an mga katuyuhan mo, hilnga, saimong hihilahon pababa an kaanggutan kaining Diyos na saimo na minsang pinagsikwal sa sadire mo, magin hanggan sa saimong sadireng kapahamakan.\n10 Pero, habang an Kagurangnan nabubuhay, an samuyang armada maglulusob saimo laen lang kun ika ma-atras, asin ika sa dae maghaloy bibisitahon nin kagadanan, nin huli ta samuyang iretine an saimong mga siyudad asin an samong mga kadagaan; iyo, asin samong imamantine an samuyang relihiyon asin an kausa kan samuyang Diyos.\n11 Pero hilnga, ini pinaghuhuna-huna ko na ako nagsasabi saimo manungod sa mga bagay na ini sa daeng kamugtakan; o ini pinaghuhuna-huna ko na ika sarong ake nin impiyerno; kun kaya ako magsasarado kan sakong surat sa paagi nin pagsasabi saimo na ako dae makikiribay nin mga prisonero, laen lang kun ini yaon sa mga kondisyon na ika magbubuhi nin sarong tawo asin an saiyang agom asin an saiyang mga kaarakian, para sa sarong prisonero; kun iyo ini an kaso na saimong gigibohon, ako makikiribay.\n12 Asin hilnga, kun ika dae gibohon ini, ako malusog laban saimo kairiba an sakong armada; iyo, magin ako magpapa-armas sa mga kababaehan asin kan sakong mga kaarakian, asin ako maglulusog kontra saimo, ako magsusunod saimo magin hanggan sa sadire mong kadagaan, na iyo an kadagaan kan enong ming kamanahan; iyo, asin ini magigin dugo para sa dugo, iyo, buhay para sa buhay; asin ako magtatao saimo nin pakigiyera magin hanggan sa ika madestroso gikan sa lalawgon kaining kinaban.\n13 Hilnga, ako yaon sa sakong kaanggutan, asin man an sakong mga katawoha; ika naghanap nin samuyang kagadanan, asin kami sna naghanap na maidepensa an samuyang mga sadire. Pero hilnga, kun ika naghahanap na madestroso mi kamo; iyo, asin samuyang hahanapon an samong kadagaan, an kadagaan kan samong enot na kamanahan.\n14 Ngonian ako masarado kan sakong surat. Ako si Moroni; ako sarong lider kan mga katawohan nin mga Nephita.\n15 Ngonian ini nangyaring naglipas na si Ammoron, akn saiyang naresibe ining surat, naanggot; asin siya nagsurat nin ibang surat para ki Moroni, asin iyo ini an mga tataramon na saiyang sinurat, na nagsasabi:\n16 Ako si Ammoron, an hade nin mga Lamanita; ako an tugang ni Amalickiah na saimog nagadan. Hilnga, ako maganti kan saiyang dugo sa saimo, iyo, asin ako malusob sa saimo kaiba an sakong armada nin huli ta ako dae natatakot kan saimong mga patakot.\n17 Nin huli ta hilnga, an saimong mga ama nagkasala sa saindang mga katugangan, na kumbaga saindang hinabon an saindang deretso sa pangogobyerno kun saen ini dapat lang na pinagkakaputan kuta na ninda.\n18 Asin ngonian hilnga, kun saindong ibaba an saindong mga armas, asin ihunod an saindong mga sadire na mapamahalaan ninda na iyo an mas may deretso sa panggobyerno, baka pa na sakong ipagkausa sa mga katawohan ko na ibaba an saindang mga armas asin dae na nanggad makigiyera.\n19 Hilnga, ika nagbuga paluwas nin kadakul na mga patakot laban sakuya asin sa sakong mga katawohan; pero hilnga, kami dae natatakot sa saimong mga patakot.\n20 Daeng pagkukulang, ako minatugot na makiribay nin mga prisonero na uyon sa saimong paki-olay, na may pagka-ogma, na tanganing puwede kong maipreserba an sakong kakanon para sa sakong mga tawong panggiyera; asin kami makikilaban sa giyera na ini magigin daeng kasagkoran, maski arin sa pagsakop sa mga Nephita sa samuyang autoridad o sa saindang daeng kasagkoran na pagkadestroso.\n21 Asin manungod sa Diyos na saimong sinabi na samong pinagsikwal, hilnga, kami daeng pagkaaram na igwa nin arog kaining nilalang; ni maski kamo; poero kun ipamugtak na igwa nin arog kaining nilalang, kami daeng pagkaaram laen lang na saiya kaming pighimo asin man kamo.\n22 Asin kun ini iyo man nanggad na igwa nin sarong diyablo asin sarong impiyerno, hilnga dae daw niya ipapadara duman tanganing maka-estar na kaiba an sakuyang tugang na saimong pinaggadan, na saimo nganing pinasabot na siya paduman sa lugar na idto? Pero hilnga an mga bagay na ini bakong mahalaga.\n23 Ako si Ammoron, asin saro sa mako-apo ni Zoram, na pinaggigipit kan saindong mga ama asin pinag-iba paluwas sa Jerusalem.\n24 Asin hilnga ngonian, ako sarong maisog na Lamanita; hilnga, an giyerang ini pinaggigibo tanganing ipagbalos an saindang mga kamalean, asoin imantine asin kuahon an saindang deretso sa pangogobyerno; asin sakong sinasara an sakong surat para ki Moroni.\n# posted by Unknown @ 2/23/2006 08:27:00 PM\nALMA TSAPTER 53\nAn mga prisonerong mga Lamanita ginaramit para pakusugon an siyudad nin Masagana--- An pagkakabaranga sa pag-iiribahan kan mga Nephita iyo an nakapagdara sa mga Lamanita sa kapangganahan--- Si Helaman iyo an nagpamayo sa duwang ribo na mga hoben pang mga kalalakehan na mga ake kan mga tawo ni Ammon.\nAsin ini nangyaring naglipas na sinda nagtoka nin mga guwardiya sa mga prisonerong mga Lamanita, asin pinirit sinda na magduman asin ilubong an saindang mga gadan, iyo, asin man an mga gadan kan mga Nephita na nagkagaradan na; asin si Moroni nagtoka nin mga tauhan na iyo an magbabantay sainda habang sinda naggigibo kan saindang mga trabaho.\n2 Asin si Moroni nagduman sa siyudad nin Mulek na kaiba ni Lehi, asin kinua an pagpapamahala kan siyudad asin itinao ki Lehi. Ngonian hilnga, ining si Lehi na sarong lalake na kaidto pa pirmeng kaiba ni Moroni sa grabeng parte kan gabos niyang pakipaglabanan; asin siya saro man na tawo na arog na gayo ki Moroni, asin sinda nag-oogma sa kanya-kanya nindang pagkakaligtas; iyo, sinda ugoson sa lambang saro, asin man namumutan kan gabos na mga katawohan nin Nephi.\n3 Asin ini nangyaring naglipas na pagkatapos na an mga Lamanita nakapagtapos na sa paglulubong kan saindang mga gadan asin man kan mga gadan na mga Nephita, sinda pinagpamartsa pabalik pasiring sa kadagaan nin Masagana; asin si Teancum sa paagi kan mga orden ni Moroni, nagkausa na sinda dapat na magpoon kan saindang pagtatrabaho nin pagkakalot nin pamangbang sa palibot nin kadagaan, o sa siyudad, Masagana.\n4 Asin siya nagkausa na sinda dapat na magtugdok nin kudal na troso sa laog kan pangpang nin pamangbang; asin sinda nagtambak nin daga sa kinalutan sa ibabaw kan kudal na troso; asin kaya sinda nagkausa sa mga Lamanita an magtrabaho hanggan sainda nang napalibutan na an siyudad nin Masagana kan sarong makusugon na kudal na mga troso asin daga, sagkod sa pinakataas na langkaw.\n5 Asin an siyudad na ini iyo an nagin pinakamakusog na kuta magpoon kaidto; asin sa siyudad na ini sinda nagbantay kan mga prisonerong mga Lamanita; iyo, magin sa laog kan kudal na saindang pinaggibo sainda tugdokan sa paagi kan saindang mga sadireng mga kamot. Ngonian si Moroni napiritan na isugo na an mga Lamanita an magtrabaho, nin huli ta mas masayunon na magbabantay sainda habang sinda nagtatrabaho; asin siya nagmawot sa gabos niyang mga puwersa kun noarin niya dapat na atakehon an mga Lamanita.\n6 Asin ini nangyaring naglipas na si Moroni nakagana nin sarong kapangganahan na nangibabaw sa saro sa mga pinakadakulang hukbo kan mga Lamanita, asin nakuang pangaputan an siyudad nin Mulek, na iyo an saro sa mga makukusog na pinagkkukutaan kan mga Lamanita sa kadagaan nin Nephi; asin kaya siya man nagtugdok nin sarong kuta sa pagretine kan saiyang mga prisonero.\n7 Asin ini nangyaring naglipas na siya dae nang gayo nagbuyo pa sa sarong pakipaglaban kontra sa mga Lamanita sa taon na idto; pero saiyang pinatrabaho an saiyang mga tauhan sa pag-aandam para sa pakigiyera, iyo, asin sa pagpapagibo nin mga pagkukutaan tanganing magbantay kontra sa mga Lamanita; iyo, asin man sa pagliligtas kan saindang mga kababaehan asin an saindang mga kaarakian gikan sa taggutom asin kasakitan, asin sa pagtatao nin pagkakan para sa saindang mga hukbo.\n8 Asin ngonian ini nangyaring naglipas na an mga hukbo kan mga Lamanita, sa may sulnupang dagat, timog, habang mayo si Moroni nin huli kan mga intriga sa mga pag-iriba kan mga Nephita, na nagkausa nin pagkakabaranga-banga sa pag-iriba ninda, nakagana nin nagkapirang lugar nin mga Nephita, iyo, kun kaya ngani sida nagkuang pangaputan an nagkapirang numero kan saindang mga siyudad sa parteng idto nin kadagaan.\n9 Asin kaya nin huli kan karigsokan na yaon sa saindang mga sadire, iyo, nin huli kan pagkakabaranga-banga asin intriga sa pag-iriba ninda napamugtak sinda sa pinakadelikadong mga sirkumstansiya.\n10 Asin ngonian hilnga, ako igwa nin nagkakapirang tataramon mapanungod sa mga katawohan nin Ammon, na, sa kapinunan, mga Lamanita; pero sa paagi ni Ammon asin an saiyang mga katugangan, o baya sa paagi nin kapangyarihan asin tataramon nin Diyos, sinda nagkabarag-o sa Kagurangnan; asin sinda pinagdara pababa pasiring sa kadagaan nin Zarahemla; asin magpoon kaidto protektado kan mga Nephita.\n11 Asin nin huli kan saindang panunumpa sinda pinagbawalan na magkapot nin mga armas kontra sa saindang mga katugangan; nin huli ta sinda nagsumpa na sinda dae na nanggad magpapabulos pa nin dugo; asin uyon sa saindang panunumpa sinda kuta na napahamak; iyo, sinda kuta na nagtugot sa saindang mga sadire na magkahurulog sa mga kamot kan saindang mga katugangan kun ini baya bako sana sa para sa pagkaherak asin sa sobrang pagkamoot na si Ammon asin an saiyang mga katugangan igwa para sainda.\n12 Asin in huli kaining dahilan sinda pinagdara pababa pasiring sa kadagaan nin Zarahemla; asin sinda magpoon kaidto nagin protektado na kan mga Nephita.\n13 Pero ini nangyaring naglipas na kan saindang mahiling na delikado, asin sa kadakul na mga kasakitan asin mga pagdusa na an mga Nephita iyo an nagsapo para sa sainda, sinda napasa an mga boot sa pagkaherak asin nagmarawot na magkapot na sana nin mga armas sa pagdepensa kan saindang banwaan.\n14 Pero hilnga, habang sinda kuta na magkarapot na kan saindang mga armas na panggiyera, sinda nagkadaraog kan mga paghikayat ni Helaman asin kan saiyang mga katugangan, nin huli ta sinda kuta na mabalga na sa panunumpa na saindang nahimo.\n15 Asin si Helaman natakot na baka baya sa paggibo kaini sinda lugod magkaparara an mga kalag; kun kaya gabos sainda na naglaog sa tipan na ini napiritan na sana na maghiling kan saindang mga katugangan na magtios kan saindang mga kasakitan, sa saindang pinakadelikadong mga sirkumstansiya sa panahon na ini.\n16 Pero hilnga, ini nangyaring naglipas na sinda igwa nin kadakul na mga akeng lalake, na dae pa naglaog sa tipan na sinda dae nanggad magkakapot kan saindang mga armas panggiyera tanganing idepensa an saindang mga sadire kontra sa saindang mga kaiwal; kun kaya sinda nagkatipon kan saindang mga sadire na magkasararo sa oras na ini, na kadakul sainda na puwede nang magkapot nin mga armas, asin saindang pinag-apud an mga sadire ninda na mga Nephita.\n17 Asin sinda naglaog sa sarong tipan na makikilaban para sa libertad kan mga Nephita, iyo, na protektahan an kadagaan sagkud na idusay man an saindang mga buhay; iyo, magin ngani sinda nakipagtipan na sinda dae nanggad pagpabayaan an saindang libertad, pero sinda makikilaban sa gabos na panahon tanganing protektahan an mga Nephita asin an saindang mga sadire kontra sa kauripnan.\n18 Ngonian hilnga, igwa nin dos mill sa saindang mga hobenon na mga kalalakehan, na nagralaog sa tipan na ini, asin nagkapot kan saindang mga armas panggiyera tanganing idepensa an saindang nasyon.\n19 Asin ngonian hilnga, ta sinda dae nanggad nagin sarong pagabat sa mga Nephita, sinda nagin ngonian sa panahon na ini saro man na dakulaon na suporta; nin huli ta sinda nagkapot kan saindang mga armas panggiyera asin sinda nagtugot na si Helaman iyo an saindang lider.\n20 Asin sinda gabos mga hobenon na mga kalalakehan asin sinda grabe na gayong mahitikon para sa kaisogan, asin man sa kusog asin gibohon; pero hilnga, bako sana ini gabos--- sinda mga kalalakehan na totoo sa gabos na mga panahon sa anumang bagay na sa sainda ipinagkatiwala.\n21 Iyo, sinda mga kalalakehan nin katotoohan asin kabootan, nin huli ta sinda pinagtukdoan na magsunod sa mga kasugoan nin Diyos asin maglalakaw nin matanos sa atubangan niya.\n22 Asin ngonian ini nangyaring naglipas na si Helaman nagmartsa sa enotan kan saiyang dos mill na mga hobenon na soldados, sa pagsuporta sa mga katawohan na yaon sa mga kasagkoran nin kadagaan sa may timog na parte kan sulnupang dagat.\n23 Asin kaya nag-untok an ika-beynte asin walong taon kan pagpapamahala kan mga huwes sa mga katawohan nin Nephi.\n# posted by Unknown @ 2/23/2006 06:17:00 PM\nALMA TSAPTER 52\nSi Ammoron an nagsunod ki Amalickiah bilang hade kan mga Lamanita--- Si Moroni, Teancum, asin Lehi iyo an mga nagpamayo sa mga Nephita sa sarong mapangganang pakipaggiyera kontra sa mga Lamanita--- An siyudad nin Mulek nabawi, asin si Jacob na Lamanita nagadan.\nAsin ngonian, ini nangyaring naglipas na sa ika-beynte-sais na taon kan pagpapamahala kan mga huwes sa mga katawohan nin Nephi, hilnga, kan an mga Lamanita nagkamata sa enot na pagkaaga kan enot na bulan, hilnga, saindang nanagboan si Amalickiah na gadan na sa laog kan saiyang tolda; asin sainda man nahiling na si Teancum nakahanda na tanganing itao sainda an pakigiyera sa aldaw na idto.\n2 Asin ngonian, kan an mga Lamanita nagkahiriling ini sinda nagkatarakot; asin saindang inabandona an saindang plano na magmartsa pasiring sa kadagaan sa may norteng parte, asin nag-atras an bilog na saindang hukbo pasiring sa siyudad nin Mulek, asin naghagad nin proteksiyon sa saindang mga kuta.\n3 Asin ini nangyaring naglipas na an tugang ni Amalickiah iyo an pinagngaranan na hade kan mga katawohan; asin an saiyang pangaran Ammoron; kaya si hadeng Ammoron, an tugang ni hadeng Amalickiah, iyo an pinagngaranan na maghade karibay niya.\n4 Asin ini nangyaring naglipas na siya nagsugo na an saiyang mga katawohan dapat na imantine ining mga siyudad, na saindang nagkakurua sa paagi nin pagpabulos nin dugo; nin huli ta dae ninda nakukua an arin man na mga siyudad kun sinda dae nanggad napagbulusan nin grabeng dugo.\n5 Asin ngonian, si Teancum nahihiling na an mga Lamanita determinadong imantine ining mga siyudad na saindang nagkakurua, asin idtong mga parte nin daga na saindang nagkakaraputan na; asin man sa nahihiling na kadakulaan kan saindang numero, si Teancum nakapag-isip na idto bakong kapakinabangan na saiyang probaran na atakehon sinda sa saindang mga kuta.\n6 Pero saiya sanang pinabayaan an saiyang mga tawo na maghiriro sa palibot, na garo baga naghihimo in mga pag-aandam para sa giyera; iyo, asin sa katunayan siya nag-aandam na idepensa an sadire kontra sainda, sa paagi nin pagtutugdok nin mga muralya sa palibot asin nag-aandam nin mga lugar na taguan.\n7 Asin ini nangyaring naglipas na saiyang pinagpadagos an pag-aandam para sa pakigiyera hanggan si Moroni nagpadara nin sarong dakulang numero nin mga tawo tanganing pakusugon an saiyang hukbo.\n8 Asin si Moroni nagpadara nin mga kasugoan saiya na saiyang dapat na i-retine an gabos na mga prisonero na nagkahurulog sa saindang mga kamot; nin huli ta arog kan mga Lamanita na nakadakop nin kadakul na mga prisonero, na siya dapat na magretine nin gabos na prisonerong Lamanita bilang karibay para sainda na nagkadarakop kan mga Lamanita.\n9 Asin siya man nagpadara nin mga kasugoan saiya na pakusugon niya an kadagaan nin Masagana, asin ipaseguro an saditon na agihan na paduman sa kadagaan panorteng parte, na baka an mga Lamanita kuahon an lugar na idto asin magkaigwa nin kapangyarihan tanganing mangrisgo sainda sa magkaibong na parte.\n10 Asin si Moroni an nagpadara sa saiya; minamawot siya na siya dapat na magin matapat sa pagmantine kaidtong ikaapat na parte nin kadagaan, asin na siya maghanap nin lambang oportunidad na tanganing mapasakitan an mga Lamanita sa parteng idto, habang kaya pa kan saiyang kapangyarihan, na tanganing baka puwede niyang mabawi giraray sa paagi kan estratehiya o sa iba man na paagi idtong mga siyudad na kinurua gikan sa saindang mga kamot; asin na saiya man napagkutaan asin mapakusog an mga siyudad sa palibot, na dae pa nagkahurulog sa mga kamot kan mga Lamanita.\n11 Asin siya man nagsabi sa saiya, ako maabot sa saimo, pero hilnga, an mga Lamanita yaon sa satuya sa mga kasagkoran kan kadagaan sa may sulnupang parte nin dagat; asin hilnga, ako nakilaban kontra sainda, kun kaya dae ako makakadyan sa saimo.\n12 Ngonian, an hade (si Ammoron) naghale paluwas sa kadagaan nin Zarahemla, asin nagpasabi sa reyna manungod sa pagkagadan kan saiyang tugang na lalake, asin nakapagtipon nin sarong dakulaon na numero nin mga tawo, asin nagmartsa pa-abante kontra sa mga Nephita sa mga kasagkoran sa may sulnupang parte nin dagat.\n13 Asin kaya siya naghihingohang ipagharas an mga Nephita, asin padurulagon paharayo an sarong parte kan saindang mga puwersa na yaon sa parteng idto nin kadagaan, habang saiya man pinagsugo an iba na saiyang binayaan na sadirihon an mga siyudad na saiya nang nasakop, na saindang dapat na harason man an mga Nephita na yaon sa mga kasagkoran kan sirangang parte nin dagat, asin dapat magsakop kan saindang mga kadagaan habang kaya pa kan saindang kapangyarihan, na uyon sa kapangyarihan kan saindang mga hukbo.\n14 Asin kaya an mga Nephita yaon sa delikadong mga sirkumstansiya sa paghinapos kan ika-beynte-sais na taon kan pagpapamahala kan mga huwes sa mga katawohan nin nephi.\n15 Pero hilnga, ini nangyaring naglipas sa ika-beynte-siyeteng taon kan pagpapamahala kan mga huwes, na si Teancum, sa paagi nin kasugoan ni Moroni--- na iyo an nagbilog nin hukbo para sa proteksiyon kan timog asin sulnupang mga kasagkoran nin kadagaan, asin pinunan niyang magmartsa paduman sa kadagaan nin Masagana, na tanganing saiyang maayudahan si Teancum kairiba an saiyang mga tauhan sa pagkua giraray kan mga siyudad na saindang napabayaan---\n16 Asin ini nangyaring naglipas na si Teancum nakaresibe nin mga ordern na gumibo nin sarong pag-atake sa siyudad nin Mulek, asin sakopon giraray pabalik kun ini posible.\n17 Asin ini nangyaring naglipas na si Teancum naghimo nin mga preparasyon para sa pag-atake sa siyudad nin Mulek, asin nagmartsa kairiba kan saiyang hukbo kontra sa mga Lamanita; pero saiyang nahiling na ini impossible na saiyang madaog sinda habang sinda yaraon lang sa saindang mga kuta; kun kaya saiyang pinag-abandona an saiyang mga plano asin nagbaralik giraray sa siyudad nin Masagana, tanganing halaton an pag-abot ni Moroni, na tanganing makaresibe pa nin kusog kan saiyang hukbo.\n18 Asin ini nangyaring naglipas na si Moroni nag-abot kairiba an saiyang hukbo sa kadagaan nin Masagana, sa paghihinapos nin ika-beynte-siyeteng taon kan pagpapamahala kan mga huwes sa mga katawohan nin Nephi.\n19 Asin sa pagpopoon kan ika-beynte-otsong taon, si Moroni asin Teancum asin kadakul nindang mga pamayong kapitan nagkatipon-tipon sa konseho nin giyera--- ano baya an saindang gigibohon na magkausa sa mga Lamanita na makilaban kontra sainda sa pakigiyera; o na sinda nanggad puwede sa ibang paagi na napaluwas sa saindang mga pinagkukutaan, na tanganing sinda puwedeng makalamang sainda asin makua giraray an siyudad nin Mulek.\n20 Asin ini nangyaring naglipas na sinda nagpadara nin mensahero sa hukbo kan mga Lamanita, na nagpoprotekta sa siyudad nin Mulek, sa saindang mga lider, na an pangaran Jacob, pinagmamawot siya na magluwas kairiba an saiyang mga hukbo na makipaghilingan sainda sa mga patag sa tahaw kan duwang siyudad. Pero hilnga, si Jacob, na sarong Zoramita, habong magluwas na kairiba an saiyang hukbo na tanganing makipaghilingan sainda sa may kapatagan.\n21 Asin ini nangyaring naglipas na si Moroni, na nawaraan nin paglaom na makasagupa sinda sa sarong pantay na mga lugar, kun kaya, siya nagresolba sa paagi nin sarong plano na saiya puwedeng malinlang an mga Lamanita na magluwas sa saindang mga pinagkukutaan.\n22 Kun kaya siya nagsugo ki Teancum na magdara nin sarong sadit na numero nin mga tawo asin magmartsa pababa harani sa may baybayon; asin si Moroni asin an saiyang hukbo, sa paagi nin banggi, magmamartsa pasiring sa may kadawagan sa may sulnupan nin siyudad kan Mulek; asin kaya, sa pagkaaga, matapos na an mga guwardiya nin mga Lamanita madiskubre sinda Teancum, sinda nagdalagan asin nagsumbong kaini ki Jacob, an saindang lider.\n23 Asin ini nangyaring naglipas na an mga hukbo kan mga Lamanita nagmartsa paluwas kontra ki Teancum, na naghuhuna na sa paagi kan saindang kadakulan kayang daogon si Teancum nin huli sa kasaditan kan sayang numero. Asin habang si Teancum nahiling an mga hukbo kan mga Lamanita padagusong nagruluwas kontra saiya siya nagpoon na mag-atras pababa sa paagi nin baybayon, panorte.\n24 Asin ini nangyaring naglipas na kan an mga Lamanita nahiling na siya nagpoon sa pagdulag, sinda nagkusog an boot asin pinagralamag sinda na may paghihidali. Asin habang si Teancum nangenot sa pagrayo sa mga Lamanita na naghahabol sainda sa mayong kamanungdanan, hilnga, si Moroni nagsugo na an sarong parte kan saiyang hukbo na kairiba niya dapat na magmartsa pa-abante pasiring sa siyudad, asin sakopon ini.\n25 Asin kaya saindang nagibo, asin pinaggaradan an gabos sinda na nagkawaralat tanganing protektahan an siyudad, iyo, gabos sinda na dae nagbaba kan saindang mga armas na panggiyera.\n26 Asin kaya si Moroni nasakop an siyudad nin Mulek kan sarong parte kan saiyang hukbo, habang siya nagmamartsa kairiba an katadaan tanganing atubangon an mga Lamanita kun sinda pabalik na gikan sa paglamag ki Teancum.\n27 Asin ini nangyaring naglipas na an mga Lamanita hinabol si Teancum hanggan sinda nakaabot na sa harani sa siyudad nin Masagana, asin pagkatapos sinda nilabanan ni Lehi asin kan sadit na hukbo, na iyo an nawalat tanganing protektahan an siyudad nin Masagana.\n28 Asin ngonian hilnga, kan an mga pinakapamayong kapitan kan mga Lamanita nahiling si Lehi na kairiba an saiyang hukbo na padaguso kontra sa sainda, sinda nagdurulag sa grabeng pagkaribong, na baka sinda baya dae na makabalik sa siyudad nin Mulek bago pa man si Lehi puwedeng makaabot sainda; nin huli ta sinda naghadit nin hulii kan saindang martsa, asin an mga tauhan ni Lehi gabos pang mga makukusog.\n29 Ngonian an mga Lamanita daeng pagkaara na si Moroni nakabuntot man sana sa saindang likudan kairiba an saiyang hukbo; asin gabos na sainda sanang nakatakutan iyo si Lehi asin an saiyang mga tauhan.\n30 Ngonian si Lehi dae nagmawot na makasagupa sinda hanggan sa magkanagboan nguna sinda ni Moroni asin an saiyang hukbo.\n31 Asin ini nangyaring naglipas na bago pa man an mga Lamanita naka-atras paharayo sinda nakarilibutan na kan mga Nephita, kan mga tauhan ni Moroni sa may sarong parte, asin kan mga tauhan ni Lehi sa may ibong, gabos nanggad sinda anas pang makukusog asin pano pa nin puwersa; pero an mga Lamanita paragal pang gayo nin huli kan saindang halawigon na pagmamartsa.\n32 Asin si Moroni nagpasugo sa saiyang mga tauhan na sinda dapat na radason ninda hanggan sa sinda magsuko kan saindang mga armas panggiyera.\n33 Asin ini nangyaring naglipas na si Jacob, bilang saindang lider, bilang saro mang Zoramita, asin may daeng-nagpapadaog na espiritu, siya nangenot sa mga Lamanita sa pakipaglabanan na may sobrang kabagsikan kontra ki Moroni.\n34 Si Moroni bilang yaon sa saindang pagmamartsa, kun kaya si Jacob determinadong gayo na radason sinda asin pumasada palusot pasiring sa siyudad nin Mulek. Pero hilnga, si Moroni asin an saiyang mga tauhan mas grabe pa an puwersa; kun kaya sinda dae nagtao nin pagkakataon sa atubangan kan mga Lamanita.\n35 Asin ini nangyaring naglipas na sinda nakilaban sa magka-ibong na parte na may grabeng kabagsikan; asin nagkaigwa nin kadakul na nagkagaradan sa ambos lado; iyo, asin si Moroni nalugadan asin si Jacob nagadan.\n36 Asin si Lehi nakisagupa sa may likudan ninda na may kaisogan kairiba an saiyang makukusog na mga tauhan, na tanganing an mga Lamanita na yaon sa may hurihan nagsuruko kan saindang mga armas panggiyera; asin an nagkatarada sainda, na yaon sa grabeng pagkaribong, dae makaaram kun magdulag o mag-atake.\n37 Ngonian si Moroni na nakahiling sa saindang pagkakaribong, siya nagsabi sa sainda: Kun saindong darahon an saindong mga armas panggiyera asin isuko, hilnga dae nyamo pabubuluson an saindong dugo.\n38 Asin ini nangyaring naglipas na kan an mga Lamanita nakadangog kaining mga tataramon, an saindang mga pamayong kapitan, gabos sinda na dae nagkagaradan, nagdurulok asin pinag-apon an saindang mga armas panggiyera sa may pamitisan ni Moroni, asin man nagsugo sa saindang mga tauhan na gibohon man ini.\n39 Pero hilnga, igwa nin kadakul na habo; asin sinda na habong magsuko kan saindang mga espada dinarakop asin ginarapos, asin an saindang mga armas panggiyera kinurua sainda, asin sinda nagkapiriritan na magmartsa kaiba an saindang mga katugangan pa-abante pasiring sa kadagaan nin Masagana.\n40 Asin ngonian an numero kan mga prisonero na dinarara grabe kasobra kesa numero ninda na nagkagaradan na, iyo, sobrang gayo sainda na nagkagaradan sa ambos lado.\n# posted by Unknown @ 2/23/2006 07:41:00 AM


Ini an sakong pataratara sa librong bibilogon ko huli sa maogmang paki-ulay kan sakong mga amigo na nagtutubod kan sakong malinaw na pagiromdom kan manlaenlaen na bagay sa satong rona kabali na an vida politica, media profession o midya-midya sabi ngani ni Vic Nierva asin an estorya kan Sarong Banggi, an pinaka-dakulang organisasyon sa Pilipinas asin sa kinaban.\nAn pinapasalamatan ko an inspirasyon asin maogmang paki-ulay kaya ako nakumbinsir na gibohon an librong ini iyo an mismong Publisher asin sakuyang partner sa Bicol Mail, (may saderi kan Gold Print), “The Only Regional Newspaper”, si Vic Nierva, parasurat, deBuhista, experto sa Bikol asin pamayo kan grupo nin mga Bikolistang parasurat na “Magbikol Kita”, si Frank Peṅones Jr. alyas FPJ, bistadong parasurat asin maestro pintor, makata kan Rinconada asin Kabikolan, Professor Tito Valiente kan Ateneo de Naga University, nangengenot na English columnist kan Bicol Mail, idtong depuntong Ruben F. Babar kan Bikol Reporter, depuntong Enteng Barbosa, an mga amigo kong Emil Saavedra asin Rudy Baldemor, Dr. Danny M. Gerona Ph.D. asin iba pa na dai na nag-ontok na magpagiromdom kan proyektong ini.\nAn gamit kong tataramon iyo an Regional Bikol na nakabase sa Naga na minsan may halong Rinconada, Bikol Daet, Legazpi-Tabaco, Sorsogon, Catandungan, asin an Bikol sa 3rd District kan Albay.\nMay halong English o Tagalog depende sa pangangaipo.\nNaghagad ako nin pacencya/despensa sa sakong idolo asin katood na si Jose P. Obias na iyo an pinaka-eksperto sa purong Bikol na gamit pa poon pa kan panahon ni Magellan mga 500 na taon na naka-agui.\nAn Bikol ko bako lang hali sa Bikol Mother Tongue na pigtukdo samuya kan ako nasa elementarya arog kan bayong, asin bunay, buda, dugui.\nBikol sa kanto, Bikol sa tinampo, Bikol sa laog kan harong.\nPolitika na naguimatan ko poon dekada 60,70, 80, 90 sagkod ngonyan na mga ngonyan.\nDuwa sana an opisyal na partido political kan panahon, Nacionalista saka Liberal. Kun igwa man nagsasarosaderi an apod Independent Party o idtong Progressive Party ni Raul S. Manglapus asin Grand Alliance ni Manuel P. Manahan.\nNaguiguiromduman ko an mga pulyetos asin papelitos na winawalat sa samong harong kan mga kandidato asin mga parakampanyanna may pangaran Sabido para senador, Juan F. Triviṅo para gobernador, Apolonio G. Malenesa para gobernador, Munding Cea para senador etc. etc., may mga retrato, simple an papel, an kolor black and white sana.\nAn dai ko malingawan an pag-ulay sa sakong ama na nagkandidatong konsehal sa samuyang banwaan sa linyada kan Partido Liberal. Habo an sakuyang ina kaya sinadol an sakuyang ama na maglaog na sa kubong ta maturog na. Saka ta dai pa naghali an sakong panugangan na iyo an hepe kan partido asin kandidato para alkalde kaya ini luminaog man sa kubong tanganing kumbinsiron an mag-agom. Siyempre sa siring na kamugtakan an simbag kan duwa “Iyo na po”.\nAko mismo kan kaulayon kan sakong panugangan na magkandidato kan 1980 para alkalde na ngingiriil an sakuyang agom ta habo niyang mag-arog ako ki ama niya na dahil sa politika mayong panahon sa pamilya.\nKundi kan magtogot si panugangan na babae mayong maginibo si misis.\nSabi daa kaya ni Gobernor Felix O. Alfelor Sr., pakandidatohon mo ngaya padi an saimong manugang ta mas popular pa yan sako maski ako nag-gobernador na ta siya taga radyo popular sagkod sa Iriga asin enterong Rinconada.\nNagsurog pa man si Vice Gobernador Jose Velarde kaidto na iyo an nagdara sako ki Assemblyman Noli P. Fuentebella, ki Titoy Villafuerte asin sa saiyang tugang na si Assemblyman/Trade Minister Luis R. Villafuerte.\nDiyan nagpoon an sakuyang vida politika.\nNag-agui sa pig-aapod na baptism of fire.\nInaguihan an gabos na intrigas, kaputikan, buladas, mga pangako nin proyekto asin programa na mayo man kaseguraduhan. Apuera kan jueteng asin burulang na rayaon sa pili sanang kamot.\nAn primerong libro kong ini matukar nin politika poon dekada 60 sagkod sa panahon na ini na oso na an dinastiya o monarkiya.


Banadyo - Wikipedia\nMay halangkaw na puridad (99.95 %) nin Banadyo sa korteng disko\nAn banadyo (Ingles: vanadium) iyo sarong elementong kimikal sa simbolong V asin atomikong bilang na 23. Matagas, mala-pirak na grey, nayuyupi nin dae nababaak na metal. An elemental na metal iyo bihira sanang mahanap sa kapalibotan, pero kapag artipisyal na masuway, an pormasyon kan oksidong pantaklob (pasibasyon) iyo napapatoninong an talingkas na metal laban sa padagos na oksidasyon.\nAn banadyo iyo mahihiling nin natural sa 65 na mga mineral asin sa mga deposito nin fossil fuel. Namomokna ini sa Tsina asin Rusya gikan sa steel smelter slag. Dakulang bilang nin banadyong iyono an nahahanap sa pipirang mga organismo, posible bilang lason. An oksido asin an nagkapirang mga asin kan banadyo iyo igwa nin moderatong toksidad. Partikular sa kadagatan, an banadyo iyo nagagamit kan ibang porma nin buhay bilang sarong aktibong sentro kan mga ensima, arug kan vanadium bromoperoxidase kan pirang mga algae sa kadagatan.\nAn Wikimedia Commons igwa nin medya dapit sa Banadyo.\nVanadium sa The Periodic Table of Videos (University of Nottingham)\nMga research papers\nKinua sa "https://bcl.wikipedia.org/w/index.php?title=Banadyo&oldid=210313"\nHuring binago an pahinang ini kaitong 7 Agosto 2021, alas 08:41.


PROPUESTONG LEY SA PAG-UKTABA KAN BRGY. ELECTION: Uulangon kan Nat’l Liga sa Congreso\nAn National Liga nang mga Barangay maatubang sa pagbukas kan 17th Congress nganing ipahayag an saindang pusog na panindugan contra sa propuestong ley na i-uktaba naman an nakatalaan na Barangay Election sa Oktubre 23, 2017 envez isibog sa Oktubre 2018.\nSi Brgy. Kapitan Tomas Ramon Sanchez, pamayo kan Liga ng mga Barangay sa Ciudad nin Naga nagpahayag sa Bikol Mail na igwa na sindang inaprobaran na resolucion na nagcocontra sa ano man na planong pag-uktaba kan pirilian asin planong pagnombra na sana kan opisyales de barangay envez kan paagihon sa pirilian.\nSa nakatalaan na pagbuelta kan 17th Congress kabale sa agenda sa mga house bill na tutukaron iyo an pigtutulod na gibohon na an pirilian sa Barangay asin Sangguniang Kabataan (SK) sa Oktubre 2018 envez kan dapat na Oktubre 23 ngonian na taon.\nMaatubang an National Liga na pinamamayohan ni Abogado Edmund Abesamis asin pag-iribang opisyales kaini sa ipapaapod na committee hearing sa congreso sa isyu kan pag-uktaba asin posibleng pagnombra na sana nin opisyales kan barangay, sabi pa ni Sanchez.\nAndam na an National Liga kan saindang resolucion asin manifesto kun ta’no ta dapat ibasura an propuestong ley sa congreso envez idagos na an nakatalaan na pirilian.\nSi Congresista Gabriel H. Bordado Jr. kan tercer distrito kan Camarines Sur nagkumpirmar na igwa nang sinangat na bill antes magpahingalo an sesyon kan Congreso kan Mayo 2017 na nakatalaan tawan prioridad nganing debatehan mientras padagos na an ginigibojng preparasyon kan Commission on Election kan Barangay asin SK Elections.\nPiglalaoman mahiro na an Camara-Baja mantang kan mag-recess sinda kan Mayo 2017 dai pa nakakalaog sa plenaryo yaon pa sana sa committee level.\nKun orolayan tolos sa pagbukas kan sesyon sa Hulyo 24 pakahale sa committee level ilalaog sa plenaryo para sa orolayan pinalmente kan Camara-Baja asin Camara-Alta, alagad kun mayong aksyon an congreso sagcod na tikapohon na sa panahon madadagos an pirilian, sabi pa.\nSinabi ni Alexander Marpuri, parataram kan Comelec Camarines Sur an saindang oficina central nag-aandam na kan mga ballot boxes na gagamiton sa pirilian sa Oktubre 23.\nSa isyu sa pagnombra nin opisyales de barangay an National Liga nanindugan contra digdi mientras na mas efectivo man giraray an elihidong opisyales kan barangay huli ta respetado sinda ta nakatukaw sa puesto sa kagustohan kan tawo envez kan tinukdo sana na pagtukaw sa barangay.\nAno man na dikta kan appointing officer iyo an saindang susunodon dawa mayong konsultasyon sa publiko mantang daing gayo ninda prioridad an boses kan residentes kan barangay.\nMas maogma man giraray sa pagmate kan barangay na an nakatukaw sa Brgy Hall napili sa paagi nin pirilian, sabi pa ni Sanchez. (DPA)


An pasumpitan tubig sa Geneva, Switzerland\nAn Jet d'Eau kan 1886\nAn Jet d'Eau (pagsayod sa Pranses: [ʒɛ do], Sumpit-tubig) sarong dakulang pasumpitan nin tubig sa Geneva, Switzerland, asin saro ini sa pigdadayong dalanon kan mga turista sa syudad na ini. Sabihon pa, ini an sarong destinasyon na pigtotolod kan gobyerno kan syudad asin yaon sa panturismong websityo kaini, mala ta ginamit man ngani ining logo kan syudad kan an Geneva nghost asin nagpadagos kan si Kampeonato sa UEFA kan taon 2008. An pasumpitan namomogtak sa tongod kun saen nawa'wa' an tubig kan Danaw Geneva sa Rhône. Hiling-hiling ini saen man na lugar sa laog kan siyudad asin sa ayre man, dawa an langkaw sa ayre may altitud na 10 kilometro (33,000 pye).\nLimang gatos na litro (110 imp gal; 130 US gal) nin tubig lambang segundo an isinusumpit asin ibinubuga kan duwang bombang may pwersang 500 kilowatt, nag'ooperar sa voltageng 2,400, asin nagkukunsumong sarong megawatt. An tubig nakupsit sa nga'ngaan sa rikas na 200 kilometro oras-oras (120 mph), an diametro kan ngimot apat na pulgada (10 sm). An pinakalangkaw na topga kan tubig naabot 140 metro (460 pye) an taas. Sa operasyon kaini anoman na momento, igwa daang 7,000ng litrong tubig (1,500 imp. gal; 1,800 US gal) an yaon sa ayre. Sa pagsangle kan direksyon kan duros, an mga bisita pwedeng bigla maapgihan kan tubig na nagbubuga.\nAn pinakaenot daang Jet d'Eau pig'instalar kan 1886 sa Usine de la Coulouvrenière, hara-harayo sa presenteng lokasyon, pa'ilawod. Ini ginamit bilang pa'sangawan(safety valve) sa hidrolikong power network na gamit kaidto para sa pagtratrabaho sa pag'aalahas, asin na'olanto an tubig sa langkaw na 30 metro (98 pye). Kan 1891, nahiling an gayon sa mata kan siring na Sumpit asin ini pig'isog sa presenteng lugar sa pagrokyaw kan inapod na Federal Gymnastics Festival asin an ika-600ng na anibersaryo kan Swiss Confederation, asin sa okasyon na ini iyo an enot na gayong pag'operar kaini. An taas kaidto 90 metro(295 pye). An presenteng Pasumpitan pigkaag kan 1951 sa sarong medyo-lubog na istasyon nin bombahan na nahigop nin tubig-danaw imbes na hale sa aguas potables kan syudad. Poon 2003, an Sumpit pig'operar bilog na aldaw sa bilog na taon, maliban sana kun grabe an frost o malaen an kusog kan duros. Ini na'operar man kun banggi sa panahon nin spring asin autumn asin naiilawan nin sarong pompong na 21 bombilya na an konsumo 9 na kw.\n Mga rekomendasyon sa pagtanaw kan Sumpit. Kinua 19-11-16.\nPagtanaw sa Cathedrale St. Pierre\nTanaw sa pagbaroto Danaw Geneva\nJet d'Eau, may hablondawani\nAn pagsumpit sa berdeng banaag\nDu'ngaw sa ayre\nJet d'Eau nagbabanaag\nJet d'Eau sa asul na banaag\nJet d'Eau bago magsinarom\nJet d'Eau sa banggi, nagtitingraw sa puting ilaw\nJet d'eau, hiling sa ayre\nInaagihan lantsang panturista\n↑ https://www.geneve.com/ Kinua 19-11-16\n↑ http://www.sig-ge.ch/nous-connaitre/nos-activites/notre-patrimoine/connaitre-et-visiter-les-sites-sig/le-jet-d-eau Kinua 19-11-16\n↑ http://www.geneva.info/jet-d-eau-fountain/ Kinua 19-11-16\n↑ http://www.myswitzerland.com/en-us/jet-deau-photo.html Kinua 19-11-16\n↑ http://www.sig-ge.ch/nous-connaitre/nos-activites/notre-patrimoine/connaitre-et-visiter-les-sites-sig/le-jet-d-eau (Swiso)Kinua 19-11-16\nPinaghugot gikan sa "https://bcl.wikipedia.org/w/index.php?title=Jet_d%27Eau&oldid=162359"\nLast edited on 19 Nobyembre 2016, at 02:55


Mga Magurang: Tukduan an Saindong Aki na Paglingkudan si Jehova | Pag-aadalan\nAn Torrengbantayan—Pag-aadalan na Edisyon | Nobyembre 2015\nBASAHON SA Acholi Albanian Aleman American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik English Español Estonian Fijian Finnish Finnish Sign Language Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Isoko Italian Sign Language Italiano Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Sign Language Koreano Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Pranses Punjabi Quechua (Bolivia) Quichua (Imbabura) Romanian Runyankore Ruso Russian Sign Language Samoan Sango Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus) Zimbabwe Sign Language\nSanayon an Saindong Aki na Paglingkudan si Jehova\n‘Ipinapakimahirak ko sa saimo na an lalaking idto kan [tunay na] Diyos itukdo sa samo an samong gigibuhon sa umboy na mamumundag.’—HOK. 13:8.\nKANTA: 88, 120\nSA PAGTABANG SA SAINDONG AKI, PAANO NINDO MAAAROG AN HALIMBAWA NI JESUS SA . . .\npaggamit nin pakasabot?\n1. Ano an ginibo ni Manoa kan ibareta sa saiya na magigin ama na siya?\nNABIGLANG marhay an agom na lalaki sa ibinareta sa saiya kan saiyang agom. An aram ninda baog an agom na babayi. Pero, nagpahiling an anghel ni Jehova sa agom na babayi, asin nagkatotoo an garo imposible: Si Manoa asin an saiyang agom magkakaaki nin sarong aking lalaki! Siguradong naugma si Manoa, pero aram man niya an dakulang responsabilidad na naghahalat sa saiya. Paano niya, asin kan saiyang agom, mapangganang mapapadakula an saindang aki para paglingkudan an Diyos mantang yaon sinda sa nasyon na lakop an karatan? ‘Namibi si Manoa ki Jehova, asin nagsabi: “Kagurangnan ko, ipinapakimahirak ko sa saimo na an lalaking idto [an anghel] kan [tunay na] Diyos na isinugo mo sa sako, magbalik ngunyan sa samo asin itukdo niya sa samo an samong gigibuhon sa umboy na mamumundag.”’—Hok. 13:1-8.\n2. Ano an mga kaipuhan nindong gibuhon para masanay an saindong aki? (Iiba an kahon na “ An Pinakamahalaga sa Gabos Mong Tinutukduan sa Bibliya.”)\n2 Kun saro kang magurang, posibleng marhay na nasasabutan mo an udok sa pusong pakiulay ni Manoa. May magabat ka man na responsabilidad na tabangan an saimong aki na mamidbid asin mamutan si Jehova. (Tal. 1:8) Kaya, nagsasagibo an Kristiyanong mga magurang nin regular asin kapaki-pakinabang na Pampamilyang Pagsamba. Siyempre, para ikatadom sa isip kan aki an mga katotoohan sa Bibliya, bako sanang semanal na pampamilyang pag-adal an kaipuhan nindong gibuhon. (Basahon an Deuteronomio 6:6-9.) Ano pa an magigibo nindo para mapangganang ikatadom sa isip kan saindong aki an katotoohan? Pag-uulayan sa artikulong ini asin sa masunod kun paano nindo maaarog an halimbawa ni Jesus. Dawa dai siya nagin ama, makikinabang kamo sa paagi niya nin pagtutukdo huling mamumuton, mapakumbaba, asin may pakasabot niyang tinukduan saka sinanay an saiyang mga disipulo. Saro-saro niyatong pag-ulayan an mga kuwalidad na ini.\nMAMUTAN AN SAINDONG AKI\n3. Paano ipinahiling ni Jesus na namumutan niya an saiyang mga disipulo?\n3 Dai nag-alangan si Jesus na sabihon sa saiyang mga disipulo na namumutan niya sinda. (Basahon an Juan 15:9.) Ipinahiling man niya an saiyang pagkamuot paagi sa pagigin harani niya sa saiyang mga disipulo asin regular na pakikiiba-iba sa sainda. (Mar. 6:31, 32; Juan 2:2; 21:12, 13) Bako sanang nagin paratukdo ninda si Jesus kundi nagin kaamigo man ninda siya. Kaya, kumbinsido sinda na talagang namumutan niya sinda. Paano nindo maaarog an paagi nin pagtutukdo ni Jesus?\n4. Paano nindo maipapahiling sa saindong mga aki na namumutan nindo sinda? (Hilingon an ritrato sa kapinunan kan artikulo.)\n4 Sabihon sa saindong mga aki na namumutan nindo sinda, asin pirming ipahiling kun gurano sinda kaimportante sa saindo. (Tal. 4:3; Tito 2:4) Si Samuel, na nakaistar sa Australia, nagsabi: “Kan akion pa ako, burubanggi akong binabasahan ni Papa nin istorya sa An Sakuyang Libro nin mga Istorya sa Bibliya. Pag naghapot ako, sinisimbag niya. Tapos, kinukugos niya ako saka hinahadukan bago magturog. Nangalas ako kan maaraman ko kan huri na dai man nagdakula si Papa sa pamilya na kaugalian an pagkugos saka paghadok! Pero, talagang naghinguwa siyang ipahiling na namumutan niya ako. Kaya, naparaning marhay ako sa saiya, asin maugma saka tiwasay ako pag kaibanan siya.” Tabangan an saindong mga aki na arog man kaiyan an mamatian paagi sa parating pagsabi sa sainda na, “Padaba taka.” Ipahiling an pagkamuot nindo sa saindong mga aki. Makipag-ulay sa sainda, magkakan kaiba ninda, asin makikawat sa sainda.\n5, 6. (a) Huling namumutan ni Jesus an saiyang mga disipulo, ano an ginibo niya? (b) Ipaliwanag kun paano nakakatabang an tamang disiplina para mamatian kan mga aki na pinoprotektaran sinda saka namumutan.\n5 Sinabi ni Jesus: ‘Sinasagwi ko saka dinidisiplina an gabos kong namumutan.’ * (Kap. 3:19, An Marahay na Bareta Biblia) Dawa pauruutrong nagdiriskutiran an mga disipulo ni Jesus kun siisay an pinakaurog sa sainda, dai inisip ni Jesus na mayo na sindang paglaom na magbago. Dai man niya binabaliwala pag dai ninda sinusunod an saiyang sadol. Sinagwi sinda ni Jesus sa mamumuton saka mabuot na paagi sa tamang panahon asin lugar.—Mar. 9:33-37.\n6 Ipahiling an pagkamuot sa saindong mga aki paagi sa pagdisiplina sa sainda. Kun beses, igo nang ipaliwanag sa sainda kun taano ta tama o sala an sarong bagay. May pagkakataon na dai masusunod kan aki an sinabi nindo. (Tal. 22:15) Pag mangyari iyan, arugon si Jesus. Mapasensiyang disiplinahon an saindong aki na ginigiyahan siya, sinasanay, asin itinatanos. Pumili nin tamang oras saka lugar sa pagdisiplina sa saiya asin gibuhon iyan sa mamumuton saka mabuot na paagi. Si Elaine, sarong sister na taga South Africa, nagsabi: “Bakong paburubago sa pagtao nin disiplina an mga magurang ko. Pag pinatanidan ninda ako na ini an magigin padusa ko kun dai ako matultol, iyan talaga an ginigibo ninda. Pero nungka ninda akong dinisiplina pag anggot sinda o na dai ipinapaliwanag kun taano ta dinidisiplina ako. Kaya, namati ko na talagang pinoprotektaran saka padangat ninda ako. Aram ko kun ano sana an puwede kong gibuhon, saka an mga inaasahan ninda sa sako.”\n7, 8. (a) Paano nagpahiling si Jesus nin kapakumbabaan sa saiyang mga pamibi? (b) Paano matutukduan kan saindong mga pamibi an mga aki nindo na manarig sa Diyos?\n7 Isipon an namatian kan mga disipulo ni Jesus kan madangog o maaraman ninda an saro sa huring mga pamibi ni Jesus bilang tawo: “Abba, Ama, an gabos na bagay posible sa saimo; halia sa sako an kopang ini. Alagad, bakong kun ano an buot ko, kundi kun ano an buot mo.” * (Mar. 14:36, NW) Sa pakimahirak na ini ni Jesus, siguradong nanudan kan mga parasunod niya na dapat sindang magin mapakumbaba asin manarig sa Diyos huling dawa ngani an perpektong Aki nin Diyos mapakumbabang namibi sa Saiya para sa tabang.\n8 Ano an manunudan kan saindong mga aki sa mga pamibi nindo? Totoo, namimibi kamo ki Jehova bakong para tukduan an saindong mga aki. Pero, kun mapakumbaba kamong namimibi kaiba kan saindong mga aki, nanunudan ninda na manarig ki Jehova. Si Ana, na nakaistar sa Brazil, nagsabi: “Pag may mga problema, arog kan magkahilang si lolo saka lola, namimibi an mga magurang ko na tawan sinda nin kusog tanganing makayanan an sitwasyon saka nin kadunungan para makagibo nin tamang mga desisyon. Dawa kun nasa grabeng kasakitan, ipinapabaya ninda ki Jehova an saindang mga problema. Kaya nanudan kong manarig ki Jehova.” Pag namimibi kamo kaiba kan saindong mga aki, bako sanang para sa sainda an ipamibi nindo. Hagadon ki Jehova na tabangan man kamo—tibaad para tabangan kamong maghagad nin bakasyon sa saindong amo para makaatender sa kumbensiyon, tabangan kamong magkaigwa nin kusog nin buot para makapagpatotoo sa mga pagtaraid nindo, o tabangan kamo sa iba pang bagay. Mapakumbabang manarig sa Diyos, asin arog man kaiyan an gigibuhon kan mga aki nindo.\n9. (a) Sa anong paagi tinukduan ni Jesus an saiyang mga disipulo na maglingkod sa iba na may kapakumbabaan? (b) Ano an manunudan kan saindong mga aki kun mapakumbaba kamo asin mapagsakripisyo?\n9 Paagi sa tataramon asin halimbawa, sinanay ni Jesus an saiyang mga disipulo na maglingkod sa iba na may kapakumbabaan. (Basahon an Lucas 22:27.) Tinukduan niya an saiyang mga apostol na magin mapagsakripisyo sa paglilingkod ki Jehova asin sa pagtabang sa mga kapagtubod. Paagi sa saindong halimbawa nin kapakumbabaan asin pagigin mapagsakripisyo, matutukduan nindo an saindong mga aki na iyo man an gibuhon. Si Debbie, na may duwang aki, nagsabi: “Nungka akong naghinanakit pag itinatao kan agom ko an panahon niya sa pagtabang sa iba bilang elder. Aram kong sa panahon na kaipuhan siya kan pamilya mi, pirmi siyang yaon.” (1 Tim. 3:4, 5) Ini man an sinabi kan saiyang agom na si Pranas: “Pag-abot nin panahon, gustong-gusto na man kan mga aki mi na magboluntaryo sa mga asembleya saka sa teokratikong mga proyekto. Nagin maugma sinda, dakul an nagin amigo, saka gustong pirming kaiba an mga tugang!” Gabos sinda ngunyan sa pamilya nasa bilog na panahon na paglilingkod. Kun mahihiling kan saindong mga aki an kapakumbabaan asin pagigin mapagsakripisyo nindo, manunudan man ninda na maglingkod sa iba.\nGUMAMIT NIN PAKASABOT\n10. Paano ginamit ni Jesus an pakasabot kan mag-abot an mga tawo na pighahanap siya?\n10 Ginamit ni Jesus an pakasabot paagi sa paghiling nin urog pa sa nahihiling kan mata asin sinasabot niya kun taano ta arog kaiyan an ginibo nin saro. Sa sarong pagkakataon, an ibang mga nagdadangog ki Jesus sa Galilea garo baga interesadong marhay na magsunod sa saiya. (Juan 6:22-24) Pero nasasabutan ni Jesus, na nakakabasa nin puso, na mas interesado an mga tawong ini sa kakanon kisa sa mga itinutukdo niya. (Juan 2:25) Nahiling ni Jesus kun ano talaga an intensiyon ninda, kaya pasensiyoso niya sindang itinanos, asin ipinaliwanag kun paano sinda mabago.—Basahon an Juan 6:25-27.\nInteresante asin nakakaugma daw para sa saindong aki an paghuhulit? (Hilingon an parapo 11)\n11. (a) Magtao nin halimbawa kun paano makakatabang an pakasabot para maaraman kun baga ikinakaugma kan saindong aki an ministeryo. (b) Ano an puwede mong gibuhon tanganing magin interesante asin nakakaugma para sa saindong aki an ministeryo?\n11 Dawa dai nindo kayang makabasa nin puso, kaya man nindong gumamit nin pakasabot tanganing aramon an sabuot kan saindong aki kun dapit sa pagmiministeryo. Mantang nasa paglilingkod sa langtad, dakul na magurang an minapundo nguna nin dikit para makapahingalo asin makamirindal an mga aki ninda. Pero, puwede mong gamiton an pakasabot paagi sa paghapot sa sadiri, ‘Ministeryo daw an ikinakaugma kan aki ko o an mirindalan?’ Pag nahiling mong bakong interesante o nakakaugma para sa sainda an ministeryo, magbugtak nin pasuhan para sa sainda. Mag-isip nin mga pamamaagi na makakatabang sa sainda na lubos na makikabtang sa ministeryo bilang saindong kapartner.\n12. (a) Paano ginamit ni Jesus an pakasabot para patanidan an saiyang mga parasunod mapadapit sa imoralidad? (b) Taano ta talagang napapanahon an patanid ni Jesus?\n12 Ginamit man ni Jesus an pakasabot para aramon an salang mga paggawi na maresulta sa pagkakasala. Halimbawa, aram kan mga parasunod niya na sala an imoralidad. Pero, pinatanidan sinda ni Jesus mapadapit sa mga paggawi na maresulta sa imoralidad. Sinabi niya: “An siisay man na nagpaparahiling sa sarong babayi asin nagkakaigwa nin imoral na pagmawot sa saiya nakakakomiter na sa puso niya nin pagsambay sa babaying iyan. Ngunyan, kun an tuo mong mata nagigin dahilan na magkasala ka, hulwata iyan asin iapon mo.” (Mat. 5:27-29, NW) Talagang napapanahon an mga tataramon na iyan para sa mga Kristiyano kaidto na namumuhay sa irarom kan pamamahala nin Roma. Isinurat nin sarong historyador na sa Romanong mga drama sa entablado, “parehong nahihiling asin nadadangog an mga kalaswaan, asin an pinakamalaswang eksena an mas pinapalakpakan.” Mamumuton asin may pakasabot nanggad si Jesus sa pagtao niya nin patanid sa saiyang mga disipulo na dai maghiling sa mga bagay na magpapadipisil sa sainda na magdanay na malinig sa moral!\n13, 14. Paano nindo mapoprotektaran an saindong mga aki laban sa maating mga libangan?\n13 Matatabangan kamo kan pakasabot na maprotektaran an espirituwalidad kan saindong mga aki. Ngunyan, kisa kasuarin man, may peligrong makahiling nin pornograpiya asin iba pang imoral na mga bagay dawa an saradit pang mga aki. Siyempre, sinasabihan kan Kristiyanong mga magurang an saindang mga aki na sala an maating mga libangan. Pero, matatabangan man kamo kan pakasabot na maaraman kun gurano puwedeng magin kamainusyoso sa pornograpiya an saindong aki. Haputon an sadiri: ‘Ano an tibaad makatentar sa aki ko na maghiling nin pornograpiya? Aram daw niya kun taano ta peligrosong marhay iyan? Madali daw akong dulukon para kun enkaso natetentaran siyang maghiling nin pornograpiya mahagad siya sako nin tabang?’ Dawa akion pa an saindong aki, puwede nindong sabihon sa sainda: “Kun makahiling kamo nin malaswang website saka kun garo gusto nindong hilingon iyan, magdulok tabi kamo sako. Dai kamo masupog na sabihon iyan sako. Gusto ko kamong tabangan.”\n14 Matatabangan man kamo kan pakasabot na magin maingat sa pagpili kan saindong libangan. Si Pranas, na nasambitan sa inutan, nagsabi: “Kun ano an pinipili niyatong musika, pelikula, o libro, bilang magurang, iyan man an nagigin klase nin libangan kan pamilya. Dakul kang puwedeng sabihon dapit sa dakul na bagay, pero pinagmamasdan kan saindong mga aki an ginigibo nindo asin aarugon ninda kamo.” Kun nahihiling kan saindong mga aki na malinig na libangan an saindong pinipili, posibleng iyan man an pipilion ninda.—Roma 2:21-24.\nDADANGUGON KAMO KAN TUNAY NA DIYOS\n15, 16. (a) Taano ta makakasigurado kamo na tatabangan kamo ni Jehova na sanayon an saindong mga aki? (b) Ano an pag-uulayan sa masunod na artikulo?\n15 Ano an nangyari kan mamibi si Manoa na tabangan siya sa pagpadakula sa saiyang aki? ‘Dinangog nin Diyos an tingog ni Manoa.’ (Hok. 13:9) Mga magurang, dadangugon man kamo ni Jehova. Sisimbagon niya an saindong mga pamibi asin tatabangan niya kamong sanayon an saindong mga aki na may pagkamuot, kapakumbabaan, asin pakasabot.\n16 Kun paanong tinatabangan ni Jehova an mga magurang na mapangganang sanayon an saindang saradit na mga aki, matatabangan man niya an mga magurang na sanayon an mga aki nindang tin-edyer. Pag-uulayan sa masunod na artikulo kun paano nindo maaarog an pagkamuot, kapakumbabaan, asin pakasabot ni Jesus mantang sinasanay nindo an saindong mga aking tin-edyer na paglingkudan si Jehova.\n^ par. 5 Itinutukdo kan Bibliya na kaiba sa pagdisiplina an paggiya, pagsasanay, pagtatanos, asin kun beses, pagpadusa. Pero, gigibuhon ini kan mga magurang sa mamumuton na paagi asin nungkang sa kaanggutan.\n^ par. 7 An The International Standard Bible Encyclopedia nagsasabi: “Kan panahon ni Jesus, ginagamit kan mga aki sa pang-aroaldaw nindang pakikipag-ulay an terminong ʼabbāʼ tanganing ipahiling an saindang pagigin harani asin paggalang sa saindang ama.”\nAn Pinakamahalaga sa Gabos Mong Tinutukduan sa Bibliya\nAN PARATI niyatong ginagamit na libro para tabangan an mga tinutukduan ta sa Bibliya na mamidbid si Jehova asin manudan an katotoohan iyo an Ano Man Nanggad an Itinotokdo kan Biblia? Dangan, ginagamit ta an librong “Magdanay Kamo sa Pagkamoot nin Dios” para tabangan sinda na mamutan si Jehova asin an saiyang mga pamantayan.\nAn pinakamahalaga sa gabos mong tinutukduan sa Bibliya iyo an saimong mga aki. Kaipuhan nindang mamidbid si Jehova asin magrarom an pagkamuot ninda sa saiya saka sa saiyang matanos na mga prinsipyo. Kaya, dawa bakong Saksi an saimong agom, dinadagka mi ika na tukduan an saimong mga aki gamit an librong Itinotokdo kan Biblia asin “Pagkamoot nin Dios.” (Tal. 6:20) Kun posible, gamiton an mga giya sa pag-adal na nasa jw.org/tl para tabangan an saimong mga aki na mangatanusan sa pinag-aadalan sa librong Itinotokdo kan Biblia para maabot an saindang puso.—Buksan sa TURO NG BIBLIYA > TIN-EDYER. *\n^ par. 47 Apuwera sa regular na Pampamilyang Pagsamba, puwedeng pag-ulayan kan mga magurang na saro sa sainda an magtukdo sa saindang aki gamit an mga librong ini.\nI-share I-share Sanayon an Saindong Aki na Paglingkudan si Jehova\nSanayon an Aki Nindong Tin-edyer na Paglingkudan si Jehova\nMagpasalamat sa Pagkabukas-palad ni Jehova\nSi Jehova an Diyos nin Pagkamuot\n‘Namumutan Mo Daw an Saimong Kapwa nin Siring sa Saimong Sadiri’?\nSanggatos na Taon sa Irarom kan Pamamahala kan Kahadian!\nHALI SA SAMONG ARCHIVE “Mayo nin Ano Man sa Kinaban an Dapat na Makapugol sa Saindo!”\nText Mga opsiyon sa pag-download AN TORRENGBANTAYAN—PAG-AADALAN NA EDISYON Nobyembre 2015\nI-share I-share AN TORRENGBANTAYAN—PAG-AADALAN NA EDISYON Nobyembre 2015\nAN TORRENGBANTAYAN—PAG-AADALAN NA EDISYON Nobyembre 2015


Ki Jason B. Neola\nDugangan an kolor asin pakusogon an buhay kan mga negosyo na imbwelto sa digital innovation asin enkaminaron an iba pa tanganing magrambong an numero kan siring na negosyo dawa yaon sa panahon nin pandemya.\nIni an mensahe kan piggibong digital startup challenge kan lokal na gobierno kan ciudad nin Naga na nagtao nin dalan sa pitong negosyantes na pig-aapod mga innovators na nakatalaan makakoa nin fundo hale sa LGU Naga kaibahan na an paghaman nin partnership sa nasambit na gobierno lokal.\nAn mga negosyante pigaapod mga innovators huli ta an saindang mga negosyo minadara nin innovation paghali sa tradisyunal na paagi nin pagnenegosyo pasiring sa digital, boot sabihon naggagamit nin modernong paagi sa pagbenta siring kan apps.\nKan Disyembre 14, ngonian na taon, pigpadrenuhan kan LGU Naga an primerong digital startup challenge sa paagi kan Blast Off project na igwang katuyuhan mag-enkaminar nin iba pang negosyantes na magin innovators asin maheling an oportunidad na mapaasenso pa an sistema nin siring na pagnegosyo gamit an digital apps.\nSa ginibong challenge pitong innovators an natawan nin pagkakataon na magrecibe nin funding commitment gikan sa LGU Naga, sinda iyo an mga minasunod: Beshie, Besty, Innove Prime Solutions, Inc., MavenHands Co, Nueca Technologies, Inc. Pandelivery, asin Run:Coco.\nAn startup challenge asin pitching session kan Naga iyo an pinakaprimerong piggibo sa Pilipinas na nagkaigwa nin katorceng qualifiers gikan sa Naga asin iba pang lugar kan nacion na yaon sa lado nin e-commerce, logistics, asin delivery, govtech, education, asin health.\nAn Blast Off sarong nangengenot na proyekto kan LGU Naga na pigbobosol kan Startup Development Committee kan Naga City Investment Board.


Gibo 6 | Bibliya Online | New World Translation\nPitong lalaki an pinili para maglingkod (1-7)\nInakusaran si Esteban nin paglanghad (8-15)\n6 Kan mga aldaw na idto miyentras na nagdadakul an mga disipulo, nagreklamo an mga Judiong nagtataram nin Griego laban sa mga Judiong nagtataram nin Hebreo, huli ta igwa kaidto nin areglong pagdistribwir sa aroaldaw pero an saindang mga babaying balo dai natatawan kan para sa sainda. 2 Kaya tiniripon kan Dose an gabos na disipulo asin sinabi: “Bakong tama* na pabayaan mi an tataramon nin Diyos para lang magdistribwir nin kakanon. 3 Kaya mga tugang, magpili kamo diyan sa saindo nin pitong lalaking may marahay na reputasyon, pano nin espiritu asin kadunungan, tanganing manombrahan niyamo sinda sa importanteng trabahong ini; 4 alagad ta kami mapokus sa pagpamibi asin pagtutukdo kan tataramon nin Diyos.” 5 Nagustuhan kan gabos na disipulo an sinabi ninda, asin pinili kan mga disipulo si Esteban, sarong lalaking may hararom na pagtubod asin pano nin banal na espiritu, siring man si Felipe, Procoro, Nicanor, Timon, Parmenas, asin Nicolas, sarong nakumbertir* na taga Antioquia. 6 Iinatubang ninda an mga lalaking ini sa mga apostol, asin pakapamibi, ipinatong kan mga apostol an saindang mga kamot sa mga lalaking idto. 7 Nin huli kaini, an tataramon nin Diyos nagpadagos sa paglakop, asin an bilang kan mga disipulo padagos na nagdadakul nin marikas sa Jerusalem; asin dakulang bilang nin mga saserdote an nagturubod. 8 Ngunyan si Esteban, igwa kan lubos na pag-uyon nin Diyos asin pano kan Saiyang kapangyarihan, naggigibo nin darakulang ngangalásan* asin tanda sa atubangan kan mga tawo. 9 Alagad may nagraning mga lalaki na kabilang sa inaapod na Sinagoga kan mga Pinatalingkas, kaiba an nagkapirang taga Cirene asin taga Alejandria saka nagkapirang taga Cilicia asin Asia, tanganing makidiskutiran ki Esteban. 10 Pero dai ninda kayang kontrahon an saiyang kadunungan asin an espiritung naggigiya sa saiya na magtaram. 11 Dangan sekreto nindang kinumbinsir an nagkapirang lalaki na magsabi: “Nadangog mi siyang nagtataram nin mga paglanghad* tumang ki Moises asin sa Diyos.” 12 Asin sinutsutan ninda an mga tawo, an kamagurangan, saka an mga eskriba, dangan bigla sindang duminaguso sa saiya saka puwersahan siyang kinua asin dinara sa Sanhedrin. 13 Asin nag-atubang sinda nin mga putikon na testigo, na nagsarabi: “Dai nagpupundo an tawong ini sa katataram nin mga bagay tumang sa banal na lugar na ini asin tumang sa Katugunan. 14 Halimbawa, nadangog ming sinabi niya na gagabaon daa kaining Jesus na Nazareno an lugar na ini asin babaguhon an mga kaugalian niyato na hali pa ki Moises.” 15 Miyentras na pinagmamasdan siya kan gabos na nakatukaw sa Sanhedrin, nahiling ninda na an saiyang lalawgon* garo lalawgon nin anghel.\n^ Sa literal, “magayon.”\n^ O “proselito.” Hilingon sa Glosaryo.


Gikan sa Sambanwá Bicol Missalette, 08 Diciembre 2020\nSatuyang pinagseselebrar ngonian an Solemnidad kan Inmaculada Concepcion ni Santa Mariang Virgen. An banal na pagpangidam ki Maria na dai naolaktan nin kasalan. Siya ipinangidam ni Sta. Ana na daing digta kan kasalan. Ngonian man kafiestahan kan bilog na Pilipinas nin huli ta siya man an Principal na Patrona kan bilog na Pilipinas.\nSosog sa istorya ini pinagmukna bilang sarong Dogma sa lindong ni Papa Pio IX kan 1854, pinagsasabi na si Santa Maria biniyayaan kan satong Ama na poon pa sa pagpangidam saiya dai siya kan original na kasalan. Asin nabuhay siya na mayong kasalan. Ini nin huli sa dakulang plano nin Dios na siya magiging Ina kan saiyang bugtong na Aki. An Simbahan nagtutukdo sato na si Maria tinawan nin biyaya na magin ligtas sa anoman na digta asin bunga kan kasalan. Bilang magigin Ina nin Dios, siya pag-eerokan kan ika-duwang persona kan Santissima Trinidad – si Cristo na satong Kagurangnan. Huli ta maninigo lamang na siya mag-erok sa pupunan na daing digta kan kasalan.\nPAGDANGOG SA MAGAYON NA STORYA KAN AMA\nPoon sa kapinonan, plano na nin Dios na iligtas an katawohan sa kasalan. Ina an magayon na istorya kan satong Ama na nagpili nin mga katuwang tanganing mag-otob an saiyang plano. Boot niyang ibalik an magayon na relacion nin Dios na naputol huli kan sala ni Adan asin ni Eva.\nKadaklan na beses, an marahay na pag-urulay napuputol kun an saro dai nagdadangog. O kaya iba mam an dinadangog. Ini nangyari sa storya ni Adan asin Eva. Imbes na magdangog sinda sa Dios, an dinangog ninda an halas na nagsugot sainda. Dinangog ninda an saindang sadiri, bako an tingog kan Dios. Kun kaya nawara an magayon kuta nang istorya na magdanay sinda sa paraiso. Naputol an maogmang pakipag-olay asin marahay na relacion nin tawo sa Dios.\nNag-abot an mga profeta, asin an tawo paulit-ulit na boot makaibahan nin Dios sa saiyang pakipagtipan, alagad habo kan Israel na magdangog sa mga isinugo kan Dios. Paulit-ulit na pinasipara ninda an Dios asin nagsamba sa dios-diosan.\nSagkod na ipinadara niya an sarong angel na magbabareta sa sarong babae. An babaeng idto dai sana nagdangog – kundi nagkuyog pa. “Maotob lugod an saimong kabotan,” simbag ni Maria. Huli ta magayon na plano nin Dios para ki Maria, nangyari an pagbabalik kan magayon pakipagtipan kan tawo asin Dios. Sa mahamis na FIAT ni Maria, nanitawo an Tataramon nin Dios.\nAN PANGAPODAN NA MAGDANGOG SA ESPIRITU\nTotoo dai niato maarog an kabanalan ni Maria, lalong lalo na an Banal na Pangidam saiya. Gabos kita igwa kan kasalan na original. Kita nagkakasala asin paulit ulit na magkakasala pa. Alagad tandaan niato na an Dios nagpapadara sato nin dakul na tabang tanganing mabawasan niato an satong pagkakahulog sa kasalan. Tinawan kita nin kadonongan asin konsensya tanganing maaraman ta kun ano an tama asin sala. Tinawan kita nin grasya sa mga sacramento, tanganing malindongan kita kan Espiritu na likayan an makakaraot sato. Tinawan kita nin magurang o tugang o amigo o amiga tanganing giyahan kita sa karahayan.\nSiring kan ehemplo ni Santa Maria – ano daw kun dangogon niato an Dios sa paagi kan mga tabang na itinao niya sa satuya. Dangogon ta an dikta kan satong konsensya, dangogon ta an satong mga magurang asin mga nagmamakulog sa sato. Padagos na nauulit an istorya ni Adan asin Eva sa satong buhay kun an satong dinadangog iyo an satong sadirI asin tinatalikudan niato an tingog kan karahayan asin katotoohan.\nAn okasyon na ini kan Solemnidad kan Inmaculada Concepcion ni Maria Santissima dai ipinapahiling an pagkakaiba niato ki Maria, na siya mayong kasalan asin kita igwang kasalan. An ipinapasabot sato na kaya niatong akoon asin padaguson si Jesus sa satong mga puso sa tahaw kan satong pagkamakasalan. Kaipuhan lang niato an kapakumbabaan asin bukas na puso ni Santa Maria.\nYaon siya pirmi sa satuya. Siya an INA niato na danay na nagpapamibi asin nagmamakulog sa satong kasakitan asin inagrangay. Si Santa Maria iyo an satong inspirasyon na ipadagos niato an magayon na istorya nin pagkamoot kan satong Ama sa satong mga kaakian.\nBilang sarong nacion na nagpipintakasi kan satong Patrona, mahalaga sa akoon niato si Cristo asin an saiyang INA sa tahaw kan inaagihan niatong pandemia asin kasakitang huli kan mga kalamidad. Sa pag-ako niato sainda, magigin pasil an pagheras an magayon na istorya nin AMA para sa sato gabos.\nO Birhen na Dai Naolaktan nin Kasalan, ipamibi mo kami. Amen.\nI-download igdi an Gawe nin Pagconsgra asin Pagdusay sa Inmaculada Concepcion.


Tataramon na Eskayano - Wikipedia\nTataramon na Eskayano\n(Nakatukdo hali sa Tataramon na Eskayan)\npig-aatribute ki Pinay, pinaghalian kan Eskaya clan\nKantá, pangadyi, pagtukdó, reproduksyon kan tradisyunal na literatura. Intended tanganing itugdok an sarong distinct indigenous culture sa isla kan Bohol sa Filipinas.\nKultural auxiliary language\nIskriturang Eskayan (silabariya)\nEncryption kan Sinugboanon, na may leksikong hale sa sa Español asin Ingles\nAn Eskayan sarong artipisyal na auxiliary language kan Eskaya clan sa Bohol, sarong isla provincial sa Filipinas. Ini sarong balanghayan na Boholano, na sarong katutubong tataramon kan Bohol, na may pigsubstitute na leksiko. Samantaláng mayong mga inang-dila na parataram an Eskayan, pigtutukdó palanggad ini kan mga volunteer sa dae mababa sa tolóng mga eskwelahang kultural sa sur-subangan nin interyor kan provincia.\nEstatwa ni Mariano Datahan, na may nakasurat nin iskriturang Eskayan\n↑ 1.0 1.1 Eskayan at Ethnologue (19th ed., 2016)\nKinua sa "https://bcl.wikipedia.org/w/index.php?title=Tataramon_na_Eskayano&oldid=185607"\nHuring binago an pahinang ini kaitong 24 Oktubre 2019, alas 13:18.


3 gadan, 5 iredo sa iriwal sa daga\n‘’Dawa ako magadan ipaglalaban kan sakuyang familia an deretso sa propriedad na declarado na bilang sakop kan programa sa land reform kan gobierno’’\nIni an mga pahayag ni Leopoldo Jeremias, 76 años kan barangay Balatas, Ciudad nin Naga matapos kan madugong insidenteng baradilan na tolo an binawian nin buhay asin limang iredo, perang metros sana sa atubangan kan saiyang residentes asin sa atubangan kan Sto. Niño Memorial Park huli kan ‘’land dispute’’.\nAn mga biktima iyo sinda Ronald Ocares, trabajador kan Sto Niño Memorial Park, Moises Onaya taga brgy. Balatas, jefe kan mga security guard sa pribadong kamposanto asin an suspechadong nagbadil sa sainda na si Army Corporal Leo Jeremias, aki ni Leopoldo miembro kan 9th Infantry Division kan Philippine Army sa Bicol.\nKinumfirmar ni City Director P/Col Felix Servita Jr. kan Naga City Police Office na iriwal sa daga an naging causa kan madugong insidente na nangyari sa atubangan kan Sto. Nino Memorial Park pasado alas 9:00 kan Martes, Oktubre 29.\nAn mga iredo na tolos pigdalagan sa hospital iyo sinda, Richard Deretso, Joseph Rey, Iric delos Santos, Silvestre Perena asin Franciso Baesa, anas security guard kan Black Sniper Security Agency na destino sa pribadong kamposanto.\nSinabi kan NCPO an iridero kan familia Mariano na si Girlie Mariano sinugo an saiyang mga personajes sa pribadong kamposanto na kudalan an propriedad na pig-oocupar ni Leopoldo Jeremias huli ta sainda pa ini. Alagad an familia Jeremias nagtutubod na sinda na an may deretso asin saindang piglalaban an caso.\nAlagad kan maghapit si Cpl. Jeremias, aki ni Leopoldo nganing mag-urolay kan mga preparasyon sa kumpleanyo niya sa Noviembre, inabotan an mga nagkaperang taohan kan Sto. Niño na nagkukudal sa atubangan kan cuarenta metros cuadradong lote kan saiyang ama. Digdi na nagkabirigla sagcod na nagpurotokan.\nSinabi man ni Elmer Jermias, tugang ni Col. Jeremias naghagad kuta na siyang police assistance sa Police Station sa Rotunda sa brgy. Concepcion Grande, alagad an nakadestinong pulis nagsayuma huli ta mayo man nangyayaring komosyon.\nKun naka-responde an mga awtoridad antes kan insidente mayo kuta nang nangyaring baradilan, sabi pa.


Casong dengue sa Naga bako pang alarming\nNag-alerto na an Departamento de Salud (DOH) sa mga lokal na gobierno sa padagos na paglangkaw kan casong dengue, sa Ciudad nin Naga nag-aabot na sa 188 an caso puon kan Enero hasta Hunyo ngonian na taon alagad dai pa pigkukunsiderar kan City Hall na nakaka-alarma an caso.\nSi Consejal Sonny Rañola, chairman kan Committee on Health sa Sangguniang Panlungsod nagpahayag na dai pa ninda pigkukunsiderar na ‘‘alarming’’ an caso mientras na kontrolado an situasyon sa mga barangay kasunod kan padagos na ginigibong information drive kan mga health workers asin City Health Office sa pamamayo ni Dr. Vito ‘’Butch’’Borja.\nKasunod kan pag-alerto kan DOH, sinda Rañola asin Borja nag-aapelo sa mga comunidad sa barangay na magtabang sa kalinigan sa saindang kapalibotan nganing mahale an estaran kan dengue namok.\nKan bulan nin Mayo 2019 nagkaigwang 11 caso kumpara kan nagtalikod na taon na igwang 12 caso kan Hunyo 2019 igwang na-ilista an 13 caso kumpara kan nagtalikod na taon na igwang 20 caso asin ngonian na Hulyo zero, sabi pa sa pinakahuring datus kan City Health.\nBase pa sa datus ngonian na taon puon kan Enero halangkaw si caso nagsakat sa 72 kumpara kan 2018 na igwa sanang 57, kan Febrero 40 caso kumpara kan 2018 igwang 22, Marso 38 contra 18 asin kan Abril igwang 14 contra 7.\nSa veinte sieteng mga barangay kan ciudad 24 barangay an igwa nang record nin mga caso sa dengue. An Brgy. Pacol iyo an nangengenotan nagsakat na sa 31 caso, nagsunod an Concepcion Pequeña – 20, San Felipe – 21, an mga barangay na igwang tig-walong caso kinababalihan kan minasunod, Triangulo, Cararayan, Balatas, Calauag, asin Abella. Concepcion Grande – 7, an mga barangay na igwang tig-aranum na caso iyo an Santa Cruz, Sabang, Del Rosario asin Carolina, tig-limang caso iyo an Tinago asin Bagumbayan Sur. Tig-arapat na caso iyo an Bagumbayan Norte, Liboton, San Isidro asin Tabuco, tolong caso sa Mabulo, duwang caso sa Igualdad Interior asin sarong caso sa Dayangdang.\nAn mga barangay na salbado pa sa casong dengue iyo an Dinaga, Lerma asin Peñafrancia.


Home / Government / Law / Naga City / News / Ordinansa sa truck ban, ipinapasunod na sa Naga\nOrdinansa sa truck ban, ipinapasunod na sa Naga\nBicol Standard Newspaper Wednesday, June 24, 2020 Government, Law, Naga City, News\nFile photo hale sa Naga Smiles to the World\nNAGA CITY (Bicol Standard) -- Pigpoonan nang ipasunod kan gobierno lokal kan Ciudad nin Naga an City Ordinance na may numero 2019-055 na nagbabawal sa mga darakula asin haralabang truck na mag-agi sa mga tinampo na parateng nagkakaigwa nin traffic oro-aldaw.\nAn Public Safety Office nagsabi na 20 trucks kan sarong aldaw an saindang nadakop na nagbabalga kan ordinansa.\nSegun sa reglamentong ini, an kagsadire kan truck may kastigo, kaya sinda tatawan nin citation ticket, bilang prueba kan saindang pagbalga kan ordinansa.\nKabale sa pigpapangalad na agihan kan mga trucks iyo an parte kan National Highway, sa parte kan Barangay del Rosario kanto kan Almeda, sa Concepcion Pequena; Concepcion Grande, sa may Rotonda, Diversion Road, sa parte kan Almeda, poon alas 6:00 nin aga hasta alas 8:00 nin\nSi Renne Gumba, an Chief asin Administrative Officer kan Public Safety Office, nagpatanid sa gabos na magiging stricto sinda sa implementasyon kan traffic ordinances, nin huli ta nagpapara dakula an\nproblema sa gurubot na traffico sa ciudad.\nMaroromdoman na si Mayor Nelson Legacion asin an mga miembros kan Sangguniang Panlungsod an dai na pinopondohan nin reklamo kan mga tao huli sa mayo nin nahahaman na malinaw na plano tangani na matawan nin solusyon an problema sa traffic digdi sa Naga.\nOrdinansa sa truck ban, ipinapasunod na sa Naga Reviewed by Bicol Standard Newspaper on Wednesday, June 24, 2020 Rating: 5


HULI SA ILEGAL NA PAGDAKOP SA EMPLEADOS: Evenchance masangat caso vs envueltong mga pulis\nPlano kan manijamiento kan Evenchance Gaming Corporation na magsangat nin caso kriminal contra sa mga miembros kan Pili Municipal Police Station sa Pili, Camarines Sur sa ilegal na pag-arestar sa mga empleado kaini sa ginibong pagsayada asin pagkumfiscar kan mga gamit sa pagbola kan Small Town Lottery (STL) na consideradong arbitrary asin illegal.\nIni an napag-araman kan PCSO Naga Branch sagcod nagdesisyon na dagos nang nagpundo kan saindang operasyon sa Camarines Sur dawa mayo pang ‘’finality’’ an PCSO board resolution na cancelaron na an saindang awtorisasyon na magpadalagan kan STL digdi sa provincia.\nTinatawan nin limang aldaw an Evenchance Gaming Corporation matapos marecibe an resolucion kan Febrero 9, 2018 nganing magplantiar kan saindang motion for reconsideration asin hahalaton pa an pinal na desisyon.\nSi PCSO Branch Manager Jobeth Ramos nagpahayag man na ‘’prerogative’’ kan nagpapadalagan kan STL na magsangat nin ano man na caso sa jusgado.\nSa 89 STL operation sa nasyon, solamente an Evenchance digdi sa Camarines Sur an nagkaigwa nin controvercia asin kinacancelar an permit.\nSinabi ni Ramos an isyu contra sa Evenchance sa CamSur huli ta dai nagsusunod sa tamang remiso base sa contrata na dapat P61 milyon cada bulan alagad setenta por ciento sana an saindang pigreremiso na malinaw na dai pigsusunod an inaapod na presumptive monthly retail receipt.\nSi Congresista LRay Villafuerte kan segundo distrito kan CamSur pigdara sa congreso an isyung ini sagcod na naghampang an halangkaw na opisyales kan PCSO sa pamamayo ni General Manager Alexander Balutan.\nHuli kaini, an junta nagpaluwas nin board resolution na kinacancelar an awtorisasyon sa Evenchance kan saindang operasyon kan STL digdi, alagad mayo pang finality na naging cuestionable sa operator an naging aksyon kan PNP na darakopon an saindang empleados asin pagkumfiscar kan mga gamit sa pagbola kan STL.\nAn PNP iyo an enot nakarecibe kan copyada kan board resolution alagad sa lado kan PCSO Naga Branch huri nang nakaabot sa sainda an copya.\nSa report kan Pili MPS, veinte tres an saindang inarestar kaayon an duwang empleados kan PCSO alagad pinaruluwas man sana sa carcel huli ta mayo man sinangat na caso sa corte.\nInako kan sanga PCSO sa Ciudad nin Naga na plano na nindang maggibo aksyonan sa dai pagsunod kan Evenchance sa pangako kaini na mabayad kan tamang obligasyon sa PMRR alagad naenotan sinda kan congresista kan segundo distrito.\nAn STL sa Camarines Sur pigrereclamo kan mga LGUs huli ta apesar mayong mayors permit nagpapadagos kan saindang operasyon alagad an Evenchance nagtutubod na dai na ini kaipuhan huli ta nagsusunod sana sinda sa PCSO Charter base sa RA 1169 na dai na ninda kaipuhan na magkua pa kan sinambit na permit.\nAfuera pa kaini, pigrereclamo pa huli sa kawaran nin STL ID sa mga empleados na nagcocolecta nin taya asin ginagamit pang prontera sa ilegal na sugal na jueteng.


An 1916 sarong taon sa Gregoryanong kalendaryo.\nAn Alaminos sarong ikalimang klaseng banwaan sa provincia kan Laguna, Filipinas. Segun sa sensus kan 2007, nag-eerok digdi an ??? katawo sa ??? kaharongan. Namomogtak ini sa norte-subangan kan Santo Tomas, Batangas, sur kan Calauan, Laguna sagkod Bay, asin sulnopan kan Ciudad nin San Pablo.\nSi Francisco Alvarez (Hunyo 13, 1852)- ? ) sarong Bikolanong abogado asin pulitiko. Siya nagin Hokom sa Lagonoy (1891-1892), asin sa Nueva Caceres (1901-1902), dangan nagin Representante (1907-1916) kan ikatolong Distrito kan Ambos Camarines sa Asamblea Filipina.\nSi Hana Maria Pravda (namundag Hana Becková kan 29 Enero 1916 Prague − 22 Mayo 2008 Oxford) sarong Briton na aktres namundag sa Tsekoslobakya.\nSi Jose T. Fuentebella (17 Hunyo 1882 - 31 Hulyo 1982) dating Gobernador kan Camarines Sur, sarong abogado, estadista, asin saro sa myembrong kagtogdas kan Partido Nacionalista (1907). Siya nagin opisyal sa gobyerno na mahigos nagsirbi nin halawig na panahon bilang gobernador, representante, senador asin embahador kan Filipinas.\nSiya naapod asin nabansagan komo "Grand Old Man of Bicol Politics."\nLista nin mga nagin gobernador kan Camarines Sur\nLista nin nin mga nagin gobernador kan Camarines Sur.\nSi Manuel Crescini sarô sa nagin gobernador kan Ambos Camarines. Siya nagtukaw nin duwang beses sa pwesto; enot kan 1916 sagkod 1918, an ikaduwang tukaw niya nagpoon 1922 abot 1928 alagad gobernador na sana siya kan probinsya nin Camarines Sur ta ini nagsuway na sa Camarines Norte.\nSi Mariano Fuentebella sarô sa nagin Gobernador kan Ambos Camarines. Siya nagtukaw sa pwesto poon 1912 hanggan 1916. Siya nagin gobernadorcillo kan Sagñay. Siya man an amâ ni Jose Fuentebella na nagsalida saiya komo gobernador.\nNobyembre 16 an ika-320ng aldaw kan taon (ika-321 sa mga ogdong taon) sa Gregoryanong kalendaryo. Igwang natatadang 45 na aldaw sagkod kan katapusan nin taon.\nAn Partido Nacionalista sarong partido pulitikal sa Filipinas na tinogdas kan Abril 29, 1907 na Manuel Quezon, Sergio Osmeña, asin ni Jose Fuentebella.\nIni an pinakagurang nang grupong pulitikal sa Filipinas, asin iyo an haros namayo sa liderato sa pagpadalagan kan nasyon sa haros kalawigan kan ika-20ng siglo poon kan ini matogdas kan 1907.\nAn partidong ini nagin behikulo sa pag'ogsod kan hiron nin katalingkasan, pagtogdok nin sarong modernong estado, asin hanggan sa pagtolod nin mahusay asin eficienteng pagpamahala kan gobyerno kan Filipinas. Ini nagdominar sa Asambliya Nasyunal (1907-1916), sa Lehislatura kan Filipinas (1916-1941).\nKan lumaog an Hapon asin sinakop an Filpinas (1941-1945) winara an gabos na partido pulitikal asin nagsangle an inaapod na KALIBAPI. Paglaog kan huring kabangaan kan siglong ika-20, an partidong ini saro sa mayor na nakikipagnosnosan sa pagkapot nin liderato, kaagaw-agaw an mga yaon sa Partido Liberal asin sa Partido Progresibo, durante kan mga dekada sa pag'tangaan kan ratak kan ika-2ng Gerang Pangkinaban asin kan mga pang'iiipit resulta kan diktadurya ipig'imponer ni Pres. Ferdinand Marcos.\nKan panahon ni Marcos, pig'alok an mga partido na magsararo na sa lindong kan inapod na Kilusan Bagong Lipunan pero an Partido Nacionalista dai naki-ayon asin pigbuhay liwat ini kan hurihan nin mga 1980 asin 1990 kan mga Laurel, na iyo an namoon poon pa kan mga 1950. Ngonyan nata'wan nin dagdag na pag'osol an partido kan si Manuel Villar, Jr. dinara an bandera kan partido sa saiyang pagbungsod kan saiyang kandidatura bilang presidente sa eleksyon presidensyal nin 2010.\nPebrero 11 an ika-42 na aldaw kan taon sa Gregoryanong kalendaryo. Igwang natatadang 325 na aldaw sagkod kan katapusan nin taon (326 sa mga ogdong taon). An sinundan na aldaw iyo Pebrero 10.


SA CALABANGA INFIRMARY HOSPITAL: Leni naka-solicit hospital equipment sa New York\nTanganing macompleto na an mga hospital equipment kan Calabanga Infirmary Hospital sa Brgy. Paolbo, Calabanga, Camarines Sur si Bise Presidente Leni G. Robredo nag-solicit na sa ibang nasyon sa tabang kan grupo nin mga Filipino alagad magkakaigwa muna nin fund raising para sa pagtransportar kan ekipahes pasiring digdi sa Filipinas.\nSinabi kan Bise Presidente na saiya nang nakaolay an organisasyon nin mga Filipino sa New York na nakakua na kan mga ekipahes kan hospital alagad huli kan dakulang gagastoson sa transportasyon, an grupo nagtalaan nin fund raising sa Mayo 19, 2018 nganing makatipon nin fondo.\nPiglalaoman na sa bulan nin Hulyo o Agosto 2018 makakatipon na nin fondo sa pagtransportar mantang nagtatarabangan an mga Filipino sa sinambit na nasyon na saiyang hinahagadan nin tabang para macompleto na an mga laboratoryo asin ekipahes nganing maging full operation na an infirmary hospital na haloy nang natapos an construksyon.\nNarealisar an Calabanga Infirmary Hospital kan an bise presidente iyo pa an congresista kan tercer distrito kan Camarines Sur mantang an Capitolyo Provincial kan Camarines Sur sa pamamayo ni Gobernador Migz Villafuerte iyo man an nag-asegurar nin fondo para sa pansueldo sa mga doctor, nurses, asin empleados kan hospital.\nSi Robredo, na bakong kaalyado kan administrasyon Duterte dai na naghagad nin tabang sa gobierno nasyonal envez sa paagi kan saiyang pag-soliciit sa organisasyon nin mga Filipino sa New York iyo na an saiyang hinagadan nin tabang.\nKan mga nakaaging bulan si Robredo, Gobernador Migz, Villafuerte, 3rd District Congressman Gabby Bordado, Department of Health (DOH) Bicol, Provincial Health Officers kan Camarines Sur asin opisyales lokal kan Calabanga nag-orolay nganing hanapan nin solusyon na mapadali an pagbukas kan hospital na dakulang bagay sa mga pasyente digdi na dai na kaipuhan magdalagan sa Ciudad nin Naga.\nKan Viernes, Marso 2, 2018 an cuarenta y otso (48) na mga kapitanes de barangay asin barangay kagawad pig-miting na kan Provincial Health Officer nganing inpormaran sinda na an operasyon kan infirmary hospital para sana sa out patient mientras na kulang pa an mga facilidades asin ekipahes.\nPresente sa orolay iyo an mga opisyales lokal sa pamamayo ni Alcalde Eduardo Severo na matabang an saindang LGU asin yaon man si Congresista Bordado na nagpangako iyo na an mapacemento kan tinampo palaog sa hospital.\nAn infirmary hospital na may distancia na sa centro kan banwaan tuyong binugtak sa Barangay Paolbo nganing maparane sa mga residentes na yaon sa hararayong barangay envez na mag-viaje pa pasiring sa mga hospital sa Ciudad nin Naga. (dpa)